Memahami Tahap dan Komponen Revolusi Industri 4.0

Pemimpin-pemimpin kerajaan khasnya di negara kita selalu menyebut tentang terma yang dikatakan sebagai 'Industrial Revolution 4.0' atau 'revolusi industri 4.0' dalam menceritakan berkenaan langkah-langkah yang akan diambil negara, dalam menyediakan prasaranan serta fasiliti yang lebih mampan di masa depan.

Revolusi Industri 4.0 atau RI4.0 sedap didengari serta kelihatan kompleks apabila diturutkan, namun sekadar mengetahui termanya saja tidak mencukupi. Sepatutnya setiap seorang rakyat Malaysia patut sekurang-kurangnya mengetahui secara asas apa sebenarnya yang terkandung dalam RI4.0 ini, bagi memberi peluang kepada kita mempersiapkan diri kelak.

Asas Revolusi Industri 4.0 ini adalah satu visi matlamat jangka panjang melibatkan bukan saja pihak kerajaan kita, malahan melibatkan kerjasama semua kerajaan dan syarikat-syarikat di dunia dalam membangunkan satu acuan atau rujukan yang jelas - sebagai panduan untuk menjalinkan aset-aset berbentuk fizikal yang digunakan dalam industri, digabungkan dengan teknologi bersifat digital.

Penggabungan ini sekiranya berjaya, akan mewujudkan kondisi industri yang menggunakan sistem yang dilabelkan sebagai 'sistem siber-fizikal' atau 'cyber-physical system' - dalam memacu perkembangan teknologi dunia.

Sistem siber-fizikal akan menjadi batu asas kepada semua pembentukan industri masa akan datang, di mana sistem itu akan dipecahkan kepada empat komponen peringkat bergantung kepada tahap teknologi yang telah berjaya dibangunkan ketika itu.

Tahap kematangan sesebuah industri, sistem sosial, masyarakat malahan sistem pentadbiran pada masa akan datang diukur melalui empat tahap dan peringkat berbeza. Peringkat pertama adalah peringkat yang dinamakan sebagai 'Peringkat 1 - Tengok' di mana usaha untuk mengumpulkan maklumat berkenaan tabiat orang ramai menggunakan sensor dan monitor, yang kemudiannya akan diterjemahkan kepada bentuk-bentuk data besar atau 'Big Data.'

Tahap kedua RI4.0 pula dinamakan sebagai 'Peringkat 2 - Fahami', di mana masyarakat perlu dilatih secara kognitif untuk mempunyai kemampuan menafsir maklumat yang telah dikumpulkan, untuk menukarkannya menjadi pengetahuan baru.

'Peringkat 3 - Persediaan' adalah langkah selanjutnya selepas peringkat 2, di mana industri mula mempunyai sistem digital yang mampu meramal sesuatu dalam skop tugasannya. Informasi yang telah ditafsir menjadi pengetahuan, pada peringkat ini akan digunakan untuk meramal sesuatu, bagi membolehkan persediaan dilakukan dengan bantuan 'kepintaran buatan.'

Sesebuah sistem itu akan dianggap matang apabila mereka berjaya mencapai tahap ke empat, yang dilabelkan sebagai 'Peringkat 4 - Laksana Automasi.' Dalam peringkat ini, mesin yang sudah mampu meramal akan bertindak melaksanakan sesuatu keperluan dengan bentuk pandu sendiri, serta mampu membetulkan ralat tanpa campur tangan yang banyak daripada manusia. Informasi yang telah disimpan pada tahap ini bukan saja sekadar mampu meramal sesuatu, malahan mampu membolehkan mesin bertindak balas dalam menyelesaikan sendiri isu yang perlu diselesaikan.

Setelah melalui kesemua peringkat inilah, baru sesebuah industri, masyarakat dan negara layak diiktiraf telah berjaya melaksanakan sistem siber-fizikal sepenuhnya.

Sehingga kini, belum ada lagi definisi tetap dalam mentakrifkan komponen-komponen yang terkandung dalam RI4.0. Ini kerana sifat RI4.0 itu sendiri berubah-ubah seiring dengan zaman dan teknologi yang berjaya dibangunkan. Jadi komponen-komponen RI4.0 boleh bertambah atau berkurangan secara sendiri.

Bagaimanapun, tiga orang penyelidik daripada Universiti Teknikal Dortmund telah pun menerbitkan satu reviu berkenaan komponen-komponen terpenting RI4.0 setakat ini. Dengan merujuk kepada penerbitan penyelidikan hasil tulisan penggiat industri, mereka berjaya meletakkan 8 komponen terpenting dalam RI4.0, dengan salah satunya adalah visiterbesar RI4.0 sendiri iaitu 'cyber-physical system' atau CPS.

Tujuh lagi komponen RI4.0 adalah Internet of Things (IOT), Smart Factory, Internet of Service (IOS), Smart Product, Machine-to-Machine (M2M), Big Data dan Cloud. Tiga yang terpenting adalah IOT, Smart Factory dan IOS.

Secara ringkas, IoT adalah teknologi di mana objek fizikal seperti telefon pintar dapat berhubung dengan perkakasan lain di sekitarnya, menggunakan sensor-sensor yang dipasang serta berkomunikasi dengan manusia dalam menyelesaikan sesuatu masalah yang ada.

Smart Factory atau Kilang Pintar merupakan visi di mana sebuah kilang mampu beroperasi dalam kedua-dua keadaan virtual secara digital dan juga secara fizikal, dengan menggunakan sistem kawalan yang mengawal operasi secara senyap. Sebuah kilang pintar RI4.0 harus mencapai apa yang dikatakan sebagai 'Calm-system' atau 'sistem tenang' di mana sistem yang telah berjaya dibangunkan, mampu mengenalpasti solusi yang harus dilaksanakan dalam semua situasi.

Internet of Services pula adalah konsep di mana sesuatu peranti yang telah kita gunakan perlu mempunyai kesinambungan yang memudahkan kita beralih kepada peranti lain. Dengan membina apa yang didefinisikan sebagai 'wrapper', data dan informasi yang telah disimpan sekian lama oleh pengguna dapat dipindahkan ke peranti lain bagi membolehkan penggunaan secara terus dapat dilakukan.

Begitulah serba sedikit apa yang dapat kami kongsikan berkenaan Revolusi Industri 4.0. Sekiranya anda tanya pada kami di mana kita dalam peringkat RI4.0 ini, sukar untuk kami berikan anda jawapan yang muktamad. Kita masih lagi bergantung harap kepada bentuk pekerjaan bersifat manual yang memerlukan tenaga pekerja.

Kita juga sangat bergantung dengan teknologi luar yang masuk dalam membantu kita mendekati RI4.0 berikutan kekurangan usaha membangunkan sendiri teknologi yang seiring dengan keperluan RI4.0.

Satu persoalan yang kerap penulis fikirkan berkenaan RI4.0 ini adalah betapa besarnya kepentingan informasi dan data kepada manusia pada zaman akan datang. Cabarannya adalah, adakah kita akan jadi pengumpul dan pelaksana informasi - atau hanya sekadar menjadi informasi dan maklumat yang dikutip, untuk disasarkan?


Sejarah Perayaan Korban Sembahan di Atas Gunung Berapi Bromo Indonesia

Nusantara yang luas di Indonesia adalah tempat yang mempunyai pelbagai tradisi dan budaya yang unik. Diasingkan oleh laut, setiap pulau mempunyai bahasa, adat dan cara hidup mereka tersendiri.

Agama juga memberi impak ke atas asimilasi budaya dan mewujudkan masyarakat yang paling pelbagai di dunia. Dari situ timbul pelbagai upacara keagamaan yang unik dan mungkin agak asing bagi dunia luar. Kali ini kami ingin kupaskan mengenai salah satu ritual unik yang berlaku di Indonesia.

Pesta atau perayaan Yadnya Kasada yang unik ini dilakukan di puncak Gunung Bromo yang merupakan salah satu gunung berapi yang aktif di Indonesia. Ritual memberi korban dan barang sesembahan akan dilakukan dengan membalingnya ke dalam kawah gunung berapi tersebut. Namun, tidak semua sesembahan berjaya sampai ke bawah.

Setiap bulan Jun, penganut Hindu suku Tengger di Probolinggo, Jawa Timur, Indonesia akan menyambut perayaan ini selama sebulan. Pada hari ke-14 perayaan ini, orang Tengger akan membuat perjalanan ke lereng-lereng Gurung Bromo untuk melakukan ritual korban mereka.

Di sana, para penganut akan melemparkan harta benda mereka termasuk tanaman, ternakan, barangan, dan juga wang ke dalam kawah gunung berapi itu. Mereka percaya ia adalah cara terbaik untuk membebaskan masyarakat daripada sebarang penyakit dan bencana alam.

Namun, bagi sesetengah penduduk berdekatan yang agak oportunis, mereka tidak begitu percayakan ritual ini. Daripada melepaskan harta benda mereka untuk dijadikan sebagai korban, mereka sanggup untuk memasuki kawah gunung berapi yang aktif ini untuk meraih keuntungan daripada ritual korban harta benda yang paling luar biasa di dunia ini.

Legenda menceritakan bahawa perayaan ini bermula sejak dari kurun ke-15 lagi. Kisahnya bermula apabila seorang raja Majapahit telah meninggalkan negerinya bersama permaisurinya dan beberapa orang pengikut setianya kerana kalah dalam perperangan. Mereka kemudian berhijrah ke lereng Gunung Bromo dan membangunkan penempatan baru di sana.

Pasangan diraja ini telah dikurniakan anak kedua yang diberi nama Puteri Roro Anteng dan dia membesar menjadi seorang wanita yang cantik. Apabila meningkat dewasa, dia telah dijodohkan untuk berkahwin dengan salah seorang jejaka di tempatnya yang bernama Joko Seger, anak kepada Brahmana.

Setelah kematian ayahnya, Puteri Roro Anteng dan suaminya diangkat menjadi pemerintah. Suku Tengger yang baru ditubuhkan di bawah pemerintahan mereka telah berkembang biak dan membangun dengan pesat sekali. Namun, nasib pasangan diraja itu tidaklah begitu baik kerana mereka tidak dikurniakan cahaya mata setelah sekian lama berkahwin.

Terdesak untuk mendapatkan zuriat, pasangan itu telah mendaki puncak Gunung Bromo untuk menawarkan sesembahan mereka dan berdoa kepada Ida Sang Hyang Widhi Wasa, dewa tertinggi dalam agama Hindu di Indonesia dengan harapan permintaan mereka dimakbulkan.

Diceritakan bahawa selepas itu dewa Sang Hyang Widhi memperkenankan doa mereka tetapi dengan syarat mereka perlulah mengorbankan anak mereka yang paling bongsu dengan mencampakkannya ke dalam kawah gunung berapi itu.

Roro Anteng dan Joko Seger bersetuju dan telah dikurniakan dengan anak seramai 25 orang. Demi memenuhi syarat perjanjian yang telah dipersetujui dengan dewa Sang Hyang Widhi, mereka telah mengorbankan anak bongsu mereka iaitu Kesuma untuk dijadikan korban dewa gunung itu.

Sejak dari kejadian itu, suku Tengger telah berkumpul setiap tahun untuk melakukan korban dengan menawarkan makanan, ternakan, barangan dan wang kepada Sang Hyang Widhi agar doa mereka diperkenankan selain dijauhkan penyakit dan bala bencana.

Perayaan Yadnya Kasada ini dikendalikan oleh orang Tengger yang antaranya adalah para penduduk Desa Ngadas dan dipercayai sebagai keturunan diraja kerajaan Majapahit yang suatu masa dahulu kuat dan terkenal di Jawa Timur pada kurun ke-13.

Setelah kejatuhan Empayar Majapahit, mereka telah melarikan diri dan berlindung di sebuah kuil ikonik di Gunung Bromo iaitu kuil Wringin Lawang di mana upacara perasmian perayaan Yadnya Kasada ini diadakan.

Walaupun Majoriti masyarakat Jawa pada hari ini telah memeluk agama Islam, namun suku unik ini masih terus berpegang pada keyakinan kuno mereka dari zaman Majapahit sampai ke hari ini.

Seperti penganut Hindu di Bali, suku Tengger menyembah Ida Sang Hyadi Widhi Wasa yang dianggap mereka sebagai tuhan, bersama dewa-dewa Trimuti yang lain seperti Brahma, Shiva, Vishny dan unsur-unsur tambahan Animisme dan Buddha Mahayana.

Pada pertengahan sambutan perayaan Yadnya Kasada ini, penganut-penganut Hindu Tengger akan mengembara ke Gunung Bromo sebelum matahari terbit lagi dan akan berdoa bersama-sama di atas puncak gunung sebelum membuang korban dan sesembahan mereka ke dalam kawah.

Walaupun terdapat bahaya yang jelas, penduduk tempatan tidak melepaskan peluang untuk turun ke kawasan berhampiran kawah bagi menangkap dan menyambut barangan yang dibuang dari atas dan dipercayai akan membawa tuah.

Menjelang perayaan ini, pelbagai pengusaha serta ejen pelancongan telah menyediakan pakej pelancongan berhubung perayaan yang bakal diadakan nanti. Pihak hotel dan pengusaha pengangkutan juga tidak terlepas menawarkan perkhidmatan yang bersesuaian untuk membawa para pengunjung bagi melihat atau mengambil bahagian dalam perayaan tradisi ini yang sentiasa menarik ribuan orang untuk datang baik dari dalam mahupun luar negara.

Terletak sekitar empat jam perjalanan dari Surabaya iaitu ibu kota Jawa Timur, Gunung Bromo di Kabupaten Probolinggo ini merupakan sebahagian daripada Taman Nasional Bromo-Tengger-Semeru yang merangkumi keluasan 800km persegi. Gunung Bromo ini juga dapat diakses melalui Kota Malang.

Walaupun gunung berapi aktif Bromo dengan ketinggian 2,392 meter ini mungkin kecil dibandingkan dengan gunung berapi lain di Indonesia, pemandangan dan landskap dramatiknya akan membuatkan para pengunjung akan berasa kagum.


Masjid Luar Biasa Ini Lutsinar Dan Idea Disebaliknya Akan Membuatkan Anda Berfikir

Apabila kita berfikir tentang sebuah masjid, gereja, kuil atau mana-mana bangunan keagamaan lain, pasti fikiran kita akan terbayang imej reka bentuk yang sangat tradisional. Namun kini perasaan dan bayangan ini seolah-olah sudah berubah.

Masjid telah menjadi menjadi subjek kepada banyak perubahan artistik dan "Paradise Has Many Gates" adalah antara salah satu hasil kerja artistik yang membawa kepada terhasilnya masjid yang sangat menonjol.

"Paradise Has Many Gates" atau terjemahannya "Syurga Memiliki Banyak Pintu" adalah satu hasil seni bersaiz sebenar oleh artis dari Arab Saudi, Ajlan Gharem.

Walaupun hasil seni ini mempunyai reka bentuk masjid tradisional, dilaungkan azan 5 kali sehari dan dihiasi dengan karpet tradisional yang boleh ditemui di mana-mana masjid biasa, namun ia tidak seperti masjid biasa.

Masjid lutsinar ini dibina daripada bahan-bahan yang sangat berbeza dan tidak dijangka, iaitu plexiglass, aluminium, geluli rata dan juga lampu berkuasa elektrik.

Disebabkan pemilihan bahan-bahan ini, masjid ini sering kali dikaitkan dengan sekatan di Eropah yang mengawal aliran pelarian serta bahagian penjara askar Amerika Syarikat, Guantanamo Bay.

Masjid ini juga mewujudkan perasaan seperti anda dipenjara apabila berada di dalamnya.

Inilah bahagian seni yang ingin dibangkitkan oleh Aljan. Beliau mahu orang berfikir tentang bagaimana pagar bukan sahaja mengasingkan dan membahagikan manusia, tetapi juga idea.

Dan inilah sebab mengapa pemilihan bahan-bahan binaan adaah sangat penting. Dinding yang boleh dilihat ke luar dan ke dalam membolehkan kemungkinan halangan antara dunia dalam dan dunia luar dihapuskan.

Mereka yang tidak pernah melihat bahagian dalam masjid dan mereka yang tidak pernah tahu apa yang berlaku dalam masjid boleh mendapat pemahaman yang lebih baik mengenai aktiviti kerohanian yang berlangsung.

Walaupun "Syurga Memiliki Banyak Pintu" ini telah mencetuskan kontroversi apabila ia mula-mula diletakkan di Arab Saudi, namun kini hasil seni ini telah berjaya di dunia Barat.

Pada musim panas yang lalu, masjid ini telah ditempatkan di Taman Vanier di Vancouver, Kanada, di mana ia akan kekal selama 2 tahun yang akan datang.

Aljan Gharem berharap karya seninya bukan sahaja menjadi sesuatu yang boleh dipamerkan malah menjadi "ruang untuk idea, untuk berdialog, untuk jenis perbualan yang baharu", jelasnya.

("Paradise Has Many Gates" kini berada di Vancouver, Kanada untuk 2 tahun)

Projek masjid ini bukanlah projek Ajlan yang pertama, yang merupakan seorang guru matematik sekolah rendah pada siang hari dan menjadi artis pada malamnya.

Projek beliau sebelum ini dinamakan "Mount of Mercy" atau "Gunung Rahmat" merupakan satu koleksi gambar jemaah yang melawat Gunung Arafat, melebihi 10,000 keping yang dikumpulkan selama 6 tahun.

Apa pendapat anda mengenai masjid "Paradise Has Many Gates" ini?


10 Individu yang Jantungnya Tidak Ditanam Bersama Jasad Setelah Mati

Walaupun perkara ini kedengaran pelik sekarang, namun hal ini merupakan perkara biasa yang dilakukan oleh para bangsawan di Eropah terutamanya pada Zaman Pertengahan. Amalan ini bermula semasa zaman Perang Salib apabila pegawai berpangkat tinggi cenderung untuk mati di tempat yang mereka anggap "tidak suci" dan bukanlah tempat yang mereka inginkan.

Jadi, untuk membawa balik mayat mereka ke tanah air adalah sesuatu yang mustahil dilakukan kerana ia akan berbau busuk. Jadi mereka akan mengeluarkan segala daging dan hanya membawa balik organ dalaman dan kadangkala rangka.

Pada abad ke-17, pengebumian jantung ini menjadi kurang praktikal tetapi lebih kepada simbolik sahaja. Ia hanya dilakukan sebagai praktik keagamaan dan juga oleh individu yang benar-benar terkenal seperti Raja dan Permaisuri yang meminta agar jantung mereka dikuburkan di tempat pilihan mereka sebelum mati.

Berikut adalah beberapa orang terkenal yang jantungnya dikuburkan berasingan dengan mayatnya.

Richard I, a.k.a. "Richard the Lion-Heart," telah memerintah sebagai Raja England pada 1189-1199 tetapi menghabiskan banyak waktunya berperang di luar dan mempunyai reputasi hebat tentang kemahiran perangnya.

Dia mati setelah terkena panahan busur semasa berperang di Chalus, Perancis. Mayatnya dikuburkan di Fontevraud Abbey, manakala jantungnya pula telah ditanam di Cathedral of Notre Dame di Rouen, Perancis.

Jantung itu telah ditemui semula semasa pengalian pada tahun 1830. Pada 2012, para saintis telah mengkajinya dan mendapati ia telah hancur menjadi serbuk perang coklat. Dari kajian mereka mendapati Richard I berkemungkinan besar mati akibat racun yang diletakkan pada mata anak panah.

Robert the Bruce merupakan Raja Scotland pada 1306-1329 dan telah meminta agar jantungnya dikebumikan di Jerusalem. Namun, ia tidak berjaya sampai di sana apabila kesatria yang diamanahkan untuk membawanya itu Sir James Douglas terbunuh.

Sir James Douglas terbunuh dalam pertempuran dengan kaum Moors ketika itu membawa jantung Robert di dalam bekas perak yang digantungkan pada lehernya. Kesatria lain telah menemui bekas itu dan membawanya balik ke Biara Melrose di Scotland untuk ditanam.

Ahli arkeologi percaya mereka telah menyemui jantung itu pada tahun 1920 dan meletakkan menggantikan bekas perak itu dengan bekas yang lebih moden sebelum menanamnya semula. Pada tahun 1996, ianya digali semula dan telah dipindahkan di kawasan laman biara itu.

St. Laurence O'Toole adalah acrhbishop kedua di Dublin, Ireland dan merupakan seorang Saint bandar itu. Beliau meninggal dunia pada tahun 1180 di Perancis.

Jantungnya dihantar pulang ke Gereja Katedral di Dublin dan ditempatkan dalam sebuah kotak kayu berbentuk hati di dalam sebuah sangkar besi sehingga tahun 2012 sebelum ianya dicuri.

Dekan Gereja Katedral berpendapat kotak itu mungkin dicuri oleh mereka yang fanatik agama kerana ia tidak mempunyai nilai harga dan beberapa objek lain yang mengandungi emas dan perak diabaikan. Pencuri itu juga telah menyalakan lilin pada salah satu altar sebelum melarikan diri.

Putera-Bishop Würzburg (kini Jerman), mengamalkan 3 bahagian pengebumian. Mayat mereka biasanya dihantar ke Katedral Würzburg, usus mereka ke gereja istana di Marienberg dan jantung mereka disimpan dalam balang kaca di Biara Ebrach.

Amalan ini adalah biasa pada abad ke-15 dan mungkin dilakukan sejak abad ke-12 lagi. Pengebumian mereka di Istana Marienberg mungkin merupakan salah satu pekerjaan terburuk dalam sejarah. Seorang hamba dikehendaki memegang kepala mayat secara menegak ketika pengebumian manakala tubuhnya akan ditancapkan pada sebatang tiang.

Pengebumian berlangsung selama beberapa hari dan dihadiri oleh lebih daripada 80 orang Putera-Bishop. Salah seorang ahli kardiologi Jerman mendakwa bahawa terdapat lebih 30 jantung yang disemadikan di biara itu.

Menurut legenda, selepas kepala Anne Boleyn dipenggal pada tahun 1536, jantungnya telah dikeluarkan dari tubuhnya dan dibawa ke sebuah gereja kawasan luar bandar di Erwarton, Suffolk di mana ratu itu telah manghabiskan waktu mudanya di situ.

Pada tahun 1837, penggalian telah dilakukan di gereja itu telah menemui satu kotak seakan keranda kecil yang berbentuk hati di dalam dinding. Apa yang ada di dalamnya hanyalah debu yang banyak (tidak dapat dipastikan samada itu adalah jantungnya yang telah mereput atau abu mayatnya).

Keranda itu telah dibina semula di bawah organ dalam gereja itu dan satu papan tanda diletakkan pada tempat keranda kecil itu ditemui.

Sebanyak 22 jantung dari pelbagai Paus atau Pope telah disimpan dalam bekas marmar di Santi Vincenzo e Anastasio a Trevi di Rom. Ia mengandungi hati yang diambil sejak dari Pope Sixtus V pada tahun 1583 sehinggalah pada Pope Leo XIII pada 1903.

Secara tradisinya, jantung pope akan dikeluarkan daripada organ badan yang lain sebagai salah satu proses pemeliharaan postmortem dan disimpan sebagai peninggalan agama sekiranya pope itu menjadi seorang kudus atau Saint.

Seorang komposer era romantik iaitu Frédéric Chopin meninggal dunia di Paris pada tahun 1849 dan mayatnya telah dikebumikan Pere Lachaise di bandar itu.

Sebelum dia meninggal dunia, dia telah meminta agar jantungnya dikebumikan di negara asalnya iaitu Poland. Adik perempuannya telah membawa jantung Chopin pulang ke Poland dan meletakkan jantung itu di dalam sebuah gelas kristal yang mengandungi alkohol di salah sebuah tiang di Gereja Salib Suci di Warsaw.

Pada 2014, para saintis telah melakukan kajian pada waktu lewat malam untuk memastikan alkohol itu tidak menyejat namun saintis agak kecewa kerana tidak dibenarkan menyiasat apakah punca sebenar yang menyebabkan kematian komposer terkenal itu.

Thomas Hardy merupakan seorang penyair dan penulis novel Inggeris yang terkenal dan ingin dikebumikan di kampung halamannya di Stinsford, Dorset. Namun, rakan-rakannya menegaskan agar ia dilakukan di Westminster Abbey di London kerana ia adalah pilihan yang sesuai buat seorang yang terkenal dengan karya sastera seperti Hardy.

Pegawai-pegawai yang bertugas ketika kematiannya memutuskan agar tubuhnya ditanam di Westminster Abbey akan tetapi jantungnya akan dibawa ke Stinsford untuk dikebumikan di halaman gereja di sana.

Ada khabar angin yang sering diceritakan bahawa seekor kucing telah memakan sebahagian daripada jantungnya ketika doktor sedang leka melakukan proses pengasingan. Khabar angin lain menambah bahawa kucing itu telah dibunuh dan dikuburkan bersama-sama jantung itu.

Apabila penyair Percy Shelley meninggal dunia ketika sedang berlayar di lautan pada tahun 1822, peraturan kuarantin tempatan telah menetapkan bahawa mayatnya perlu dibarkar di pantai.

Namun begitu, jantungnya tidak betul-betul terbakar dan seorang sahabatnya iaitu pengembara Edward Trelawny telah mengambilnya keluar daripada tapak pembakaran.

Selepas itu terjadi perebutan antara sahabat Shelley untuk mendapatkan hak penjagaan jantung itu tetapi akhirnya diserahkan kepada isteri Percy iaitu Mary dan disimpannya sehingga dia meninggal dunia.

Selepas itu, anaknya telah menemui jantung itu di dalam sebuah  beg daripada kain sutera dan telah diserahkan untuk dikebumikan di tapak pengebumian keluarga mereka di Bournemouth, England.

House of Habsburg juga dikenali sebagai House of Austria merupakan keturunan diraja yang terkenal dan telah melakukan penguburan jantung berasingan selama berabad-abad lamanya.

Pada tahun 2011, pewaris terakhir Empayar Austro-Hungary (yang dibubarkan pada tahun 1918) iaitu Otto von Habsburg telah meninggal dunia dan jantungnya telah dikebumikan di Biara Benedictine di Pannonhalma, Hungary.

Badannya pula telah dikebumikan di Vienna, Austria. Putera Mahkota sementara itu menegaskan dia mahukan jantungnya dikebumikan di Hungary sebagai tanda kasih sayangnya kepada negara itu yang merupakan separuh daripada bekas empayarnya.


Lelaki ini Hidup 555 Hari Tanpa Jantung Dalam Badannya - Stan Larkin

11 tahun yang lalu pada tahun 2007, seorang lelaki dari Michigan bernama Stan Larkin telah rebah dengan tiba-tiba di gelanggang bola keranjang sebelum mengetahui bahawa dirinya menghidap kardiomiopati keluarga, iaitu keadaan genetik yang menegangkan otot jantung dengan cara yang boleh menghalang darah mengalir secara efisyen.

Adiknya Dominique juga telah didiagnos dengan penyakit yang sama. Penyakit genetik ini boleh menyebabkan jantung gagal berfungsi tanpa sebarang amaran dan ia sering menjadi punca utama kepada kematian atlet ketika sedang beraksi atau berlatih.

Akhirnya, pada penghujung tahun 2014, jantung Stan gagal berfungsi dengan sepenuhnya dan terpaksa dibuang untuk digantikan dengan jantung tiruan. Walaupun perkara itu sudah dijangkakan oleh Stan, apa yang berlaku seterusnya adalah diluar jangkaannya.

Setelah bertahun lamanya berada dalam senarai penantian penderma jantung, Stan dan adiknya Dominique telah dipasangkan dengan peralatan Syncardia yang berfungsi sebagai jantung tiruan.

Seorang pakar bedah yang bertanggungjawab atas pemindahan mereka iaitu Dr. Jonathan Haft dari Pusat Kardiovaskular Universiti Frankel di Michigan memberitahu bahawa kedua-dua beradik itu kelihatan sangat lemah dan sakit ketika pertama kali hadir untuk menjalani rawatan di unit intensifnya.

Dr. Jonathan pada awalnya ingin melakukan pemindahan jantung sebenar pada mereka namun dia merasakan tidak cukup waktu memandangkan belum ada jantung yang sedia untuk didermakan. Ada sesuatu tentang situasi unik anatomi mereka di mana teknologi lain tidak akan berfungsi.

Terdapat beberapa peranti lain seperti defibrilator yang dipasang untuk membantu jantung yang gagal sebahagiannya tetapi Syncardia akan digunakan sekirahnya kedua-dua belah jantung gagal berfungsi.

Setelah melakukan pemasangan mesin itu, doktor mendapati Stan berada dalam keadaan sihat dengan jantung tiruan sehingga dia dibenarkan untuk keluar hospital dan menjalani kehidupan tanpa jantung di dalam tubuhnya.

Stan sememangnya terkejut apabila doktor membenarkannya pulang dan memberitahu bahawa mesin itu akan menjadi jantung sementaranya. Mesin yang menakjubkan itu diberi nama Freedom dan mempunyai berat sebanyak 6kg.

Jantung buatan ini disambungkan ke badan Stan menggunakan beberapa tiub dan diletakkan di dalam beg galas bagi memudahkan Stan untuk membawanya ke mana sahaja walaupun ke gelanggang bola keranjang di mana Stan meneruskan permainan yang disukainya itu.

Stan memberitahu bahawa ia bukanlah benda paling fleksibel baginya yang perlu dibawa setiap masa. Dia juga menghadapi kesukaran untuk mendukung anaknya namun, dia boleh meneruskan aktiviti riadahnya yang mengejutkan doktor yang memantaunya.

Stan menganggap ia hanyalah sebuah beg dengan tiub yang keluar melaluinya. Ia seperti anda membawa beg untuk pergi ke sekolah. Di samping itu ia berfungsi dengan baik sebagai sebuah jantung.

Akan tetapi, pada tahun 2016, Stan tidak memerlukan mesin Freedom itu lagi kerana jantung derma yang ditunggu-tungu selama ini telah tiba. Dia berjaya melakukan pemindahan jantung dengan berjaya dan pulang ke rumah selepas beberapa minggu pembedahan dilakukan.

Bagi adiknya Dominique pula, dia hanya menggunakan mesin Freedom itu hanya untuk masa beberapa minggu sahaja sebelum menerima jantung untuk pemindahan sepernuhnya.

Pengarah di Pusat Kardiovaskular Frankel berkata Stan dan Dominique adalah wira kepada semua orang di situ. Cara mereka mempublisitikan kisah mereka telah banyak membantu mereka yang mempunyai masalah yang sama mempunyai kekuatan untuk mengharunginya.

Begitu juga dengan para doktor yang akan berasa teruja untuk melakukan pembedahan kerana kisah kejayaan kedua-dua beradik itu dan akan berkongsikannya dengan para pesakit mereka.

Rangkaian Perolehan dan Pemindahan Organ Amerika Syarikat menganggarkan bahawa kira-kira 4,000 orang di seluruh negara sedang menunggu transplantasi jantung pada satu-satu masa.

Pada masa yang sama mereka juga bersyukur peranti seperti Freedom membolehkan beberapa orang yang bernasib baik seperti Stan untuk menjalani kehidupan normal seperti orang lain.


5 Pesawat Peribadi Paling Mahal Dan Mewah Di Dunia

Tak dapat dinafkan, penerbangan adalah cara yang paling pantas, selesa dan selamat untuk bergerak. Malangnya ia juga adalah cara yang paling mahal.

Selain itu, terbang di dalam sebuah jet peribadi adalah tersangat mahal dan tanpa ragu-ragu cara yang paling mewah untuk bergerak. Ia adalah mustahil untuk anda memiliki sebuah pesawat peribadi melainkan anda merupakan seorang bilioinaire.

Bagi mereka yang tersangat kaya, adalah menjadi perkara biasa untuk membeli pesawat dan menghabiskan wang tambahan berjuta-juta ringgit untuk mengubahsuaianya.

Sesetengah pesawat peribadi berubah daripada pesawat perniagaan kepada ruangan seperti di hotel 5 bintang. iluminasi.com kongsikan 5 pesawat peribadi yang paling mewah di dunia.

Jika anda sedang mencari untuk membeli pesawat perniagaan Boeing 737 asas, anda mungkin dapat dengan harga RM237 juta.

Namun, jika anda mempunyai wang sebanyak itu, sudah tentu anda boleh membelanjakan lagi RM104 juta untuk mengubahsuai pesawat perniagaan anda kepada pesawat peribadi yang anda impikan.

Jet ini boleh membawa 19 penumpang dengan selesa dan boleh terbang selama 12 jam atau 10,371 kilometer tanpa perlu berhenti untuk mengisi minyak.

Sebagai tambahan kepada penambahbaikan yang luar biasa, pesawat ini juga menawarkan kemudahan bilik persidangan yang terkemuka dengan telefon pintar dan sambungan komputer, sistem video HD serta sistem bunyi keliling yang sangat jelas.

Tak cukup dengan itu, pesawat ini dilengkapi dengan katil bersaiz king, bilik mandi, dapur dan semua kemudahan lain yang anda perluka seperti di sebuah bilik hotel mewah.

Jika anda mengenali nama Roman Abramovich, maka anda tahu bahawa beliau adalah seorang lelaki yang tidak pernah takut untuk membelanjakan hartanya terhadap apa pun.

Terkenal kerana memiliki beberapa buah kapal layar mewah dan kelab bola sepak Chelsea, Roman sudah tentu tak akan terlepas daripada tersenarai dalam senarai ini.

Roman Abramovich telah membeli sebuah pesawat Boeing 767 33A dengan harga RM347.7 juta dan kemudiannya mengubahsuainya mengikut citarasa peribadinya.

30 orang boleh menikmati makan malam dengan begitu selesa di dalam ruangan makan yang mewah dan boleh menikmati ciri khas yang mewah seperti VIP. Pesawat ini juga memiliki sebuah dewan, bilik tidur utama, ruang tamu yang luas dan bilik mandi yang mewah.

Dinamakan sebagai "The Bandit", pesawat ini adalah antara yang paling selamat kerana ia memiliki sistem anti-peluru berpandu serta ciri-ciri keselamatan yang lain.

Pada tahun 2011, Donald Trump telah membeli sebuah pesawat persendirian Boeing 757 daripada pengasas bersama Microsoft, Paul Allen dengan harga RM400 juta.

Trump kemudiannya melakukan kerja pengubahsuaian yang ketara dan mengeluarkan sebuah video untuk menunjukkan betapa mewahnya pesawat persendiriannya itu.

Pesawat milik Trump ini memiliki banyak benda yang disaluti dengan emas  24 karat termasuklah sinki, kepala paip, tali pinggang keledar dan banyak lagi.

Kesemuanya daripada bilik tidur utama sehinggalah ruangan hiburan, bilik makan, ruang tamu dan bilik mandi dihasilkan dengan begitu mewah.

Kini, harga pesawat ini jauh lebih mahal berbanding dengan harga yang dibeli oleh Donald Trump 7 tahun yang lalu dan peluang untuk terbang di dalam pesawat seperti ini menjadi satu pengalaman yang sangat luar biasa walaupun bagi mereka yang kaya raya mahupun selebiriti terkenal.

Sesetengah orang di atas muka bumi ini memiliki harta dan wang yang tersangat banyak sehingga membelanjakannya terhadap perkara yang mana kita tak pernah akan terfikir.

Seorang hartawan telah membeli Boeing 747-8, sebuah pesawat yang ideal untuk menerbangkan 450 orang penumpang dengan selesa dan mengubahnya menjadi pesawat persendirian.

Beliau menghabiskan wang yang tersangat banyak dalam mengubahsuai yang berakhir dengan sebuah pesawat yang mewah dan luar biasa.

Pesawat luar biasa ini boleh terbang dengan kelajuan 1,039 kilometer sejam tanpa henti untuk jarak 14,805 kilometer, dan menjadi yang pertama diubahsuai oleh sebegini rupa.

Pesawat ini mempunyai salah satu bilik mesyuarat yang terbesar, bilik makan yang elegan, suite utama, bilik tetamu, dua ruang tamu yang luas, ruang tamu peribadi, TV skrin besar, pejabat peribadi dan bilik mandi yang sangat mengagumkan.

Putera Alwaleed bin Talal adalah lelaki yang dicari apabila ia melibatkan jet peribadi mewah. Ahli perniagaan Arab Saudi ini telah membeli sebuah pesawat Airbus A380 dengan harga RM1.2 bilion.

Beliau kemudiannya membelanjakan lagi RM800 juta untuk mengubahsuainya mengikut citarasanya menjadikan pesawat ini sebagai pesawat peribadi paling mewah di atas muka bumi.

Pesawat Airbus A380 ini dibina untuk mengangkut 800 orang penumpang dalam satu masa namun Putera Alwaleed menggunakan ruang tersebut untuk menghasilkan tempat letak kereta untuk Rolls Royce, dewan konsert, bilik stim, bilik rawatan spa, TV skrin rata dilekatkan di dinding dan juga lantai, sebuah lif dan banyak lagi ciri-ciri mewah yang lain yang mana anda tak pernah bayangkan ada dalam sebuah pesawat.

Pesawat ini juga mempunyai kerusi takhta emas terletak sebagai tumpuan di bilik lounge emas, di mana beliau akan duduk sambil berinteraksi dengan rakan-rakan, keluarga dan juga tetamu.


6 Lafaz Mulia Orang Muslim Yang Patut Menjadi Amalan Harian Kita

Setiap hari, umat Islam akan melafazkan beberapa lafaz mulia, bergantung kepada situasi dan keadaan hidupnya ketika itu. Walaupun majoriti antara kita sudah tahu secara asas penggunaan-penggunaan lafaz ini, tidak semua tahu apa makna di sebalik lafaz yang kita ucapkan.

Ada juga ketikanya, penggunaan lafaz yang salah disebutkan tidak kena pada tempatnya, namun sudah jadi kebiasaan sehingga menjadi ikut-ikutan orang ramai. Berikut adalah lima lafaz mulia umat Islam yang kerap disebutkan beserta maknanya. Selamat beramal!

Lafaz 'subhanallah' membawa makna 'maha suci Allah.' Elok diamalkan sebagai zikir setelah solat dan juga dibaca sebelum tidur. Lafaz ini digunakan ketika kita nampak sesuatu yang baik dan menggembirakan, seperti sesuatu yang unik berlaku di langit seperti fenomena aurora borealis atau gunung yang tinggi - mengingatkan kita hebatnya Allah swt. Boleh juga digunakan bagi menggambarkan kegembiraan kita tatkala melihat sesuatu keajaiban telah berlaku, seperti seorang yang dilanggar tetapi tidak cedera.

Salah satu lafaz paling dianjurkan untuk kita membanyakkan sebutannya, 'astaghfirullahhalazim' atau ucapan istighfar ini adalah satu bentuk pengakuan diri sendiri terhadap dosa yang telah kita lakukan. Makna istighfar ini adalah 'aku mohon keampunan daripada Allah swt.' merupakan satu permintaan yang patut bermain di bibir kita.

Janganlah pula kita salah tanggapan dan berpendapat, lafaz ini hanya sesuai untuk disebutkan setelah kita menyedari kita sudah (atau sedang) melakukan dosa. Istighfar atau memohon keampunan dosa, merupakan salah satu perbuatan yang sangat dituntut Allah swt. dan janji Allah swt, mereka yang selalu beristighfar akan dibuka pintu rezekinya.

Masya Allah adalah lafaz yang disebutkan ketika kita melihat sesuatu yang hebat dan kita memuji ciptaan Allah swt. itu. Lafaz 'masya Allah' boleh membawa dua makna berdasarkan cara penterjemahannya; dengan makna yang pertama membawa makna 'inilah yang Allah swt. kehendaki' dan juga 'apa yang dikehendaki Allah swt, akan terjadi.'

Satu kesalahan yang kerap kali kita lakukan adalah kita akan melafazkan lafaz 'masya Allah' apabila berhadapan atau terlihat sesuatu yang buruk. 'Masya Allah' lebih sesuai dilafazkan ketika kita mendengar sesuatu yang baik, seperti contoh rakan yang dapat kenaikan gaji atau mendengar saudara sudah berpindah ke rumah baru.

Nauzubillahiminzalik atau ada kalanya disebutkan 'nauzubillah' adalah lafaz yang kita sebutkan apabila kita terlihat sesuatu yang kurang elok, seperti bencana atau kejadian-kejadian dosa berlaku di depan mata kita.

Walaupun berlegar di internet pendapat mengatakan jangan disingkatkan penggunaan ayat ini kepada 'nauzubillah' sahaja, sebenarnya kedua-duanya tidak mengapa digunakan. Lafaz penuh 'nauzubillahiminzalik' membawa makna 'aku berlindung kepada Allah swt. daripada perkara tersebut' sementara lafaz lebih pendek 'nauzubillah' pula membawa makna 'aku berlindung kepada Allah swt.'

Makna 'alhamdulillah' adalah 'segala puji bagi Allah.' Lafaz ini sesuai digunakan ketika kita sedang menerima sesuatu yang menggembirakan kita bagi melahirkan rasa syukur - sebagai contoh dijamu makan atau menimang cahaya mata yang baru lahir.

Lafaz paling popular setiap kali kita berjanji untuk melakukan sesuatu, lafaz 'Insya Allah' membawa makna 'jika diizinkan Allah swt.' Dinasihatkan, sekiranya hati kita memang berat hendak melakukan perkara tersebut atau sejak awal enggan memenuhi permintaan yang diajukan, usahlah kita berjanji dengan lafaz ini kerana ini samalah seperti mempermainkan peluang dan keizinan yang Allah swt. berikan pada kita.

Kena terus teranglah ya, kalau rasa tak mampu penuhi sesuatu sebelum kita berjanji mahu melakukannya.


Ini Sebab Mengapa McDonald's Dan Burger King Gagal Di Vietnam

Pastinya semua orang sudah tahu bahawa restoran makanan segera menguasai pasaran makanan di seluruh dunia. Burger King mempunyai lebih daripada 16,000 lokasi di lebih 100 negara dan McDonald's mempunyai lebih daripada 36,000 buah cawangan.

Malah, terdapat sebuah cawangan McDonalds di New Zealand yang beroperasi dalam sebuah pesawat yang tidak lagi digunapakai dan terdapat juga di Vatican City.

Perniagaan makanan segera bernilai lebih daripada RM2 trilion setiap tahun, namun ada satu tempat di mana rangkaian makanan segera tidak mendapat sambutan dan tempat tersebut tak lain dan tak bukan adalah Vietnam.

Iluminasi.com kongsikan mengapa McDonald’s dan Burger King gagal mendapat pengikut di Vietnam.

Ketika McDonalds pertama kali membuka cawangan mereka di Vietnam pada tahun 2014, restoran ini menjadi kegilaan ramai. Penduduk tempatan berpusu-pusu beratur untuk tempoh berjam-jam hanya untuk mendapatkan Big Mac.

Namun jika kita percepatkan masa ke hari ini, kegilaan itu sudah tidak lagi wujud. Sejak dilancarkan pada tahun 2014, cawangan McDonalds di Vietnam kini hanyalah sebanyak 17 buah.

Manakala Burger King yang mula masuk ke pasaran negara ini pada tahun 2011 hanya mempunyai 13 buah cawangan di seluruh Vietnam sehingga tahun 2018.

Kegagalan kedua-dua syarikat ini untuk menarik perhatian pasaran Vietnam adalah tersangat pelik kerana rangkaian makanan segera ini telah berjaya mengembankan sayap mereka ke negara-negara Asia.

McDonald's telah melihatkan pertumbuhan luar biasa di negara-negara seperti China dan Jepun di mana terdapat beribu-ribu cawangan di kedua-dua negara dan Burger King telah mengembangkan francaisnya di Jepun dari 12 buah restoran pada 2008 kepada 98 buah sehingga tahun 2017.

McDonald's menduduki tempat kedua daripada semua rangkaian makanan segera asing di tanah besar China, di belakang KFC manakala Burger King menduduki tempat keempat.

Malah, McDonalds adalah rangkaian makanan segera yang paling popular di Malaysia. Namun, lain ceritanya di Vietnam.

Apabila McDonalds akhirnya berjaya memasuki pasaran Vietnam pada tahun 2014, mereka merancang untuk membuka 100 buah cawangan dalam masa 10 tahun. Mengejutkan, hanya terdapat 17 buah cawangan sahaja sehingga kini.

Jumlah ini tersangat sedikit jika dibandingkan dengan cawangan di Malaysia iaitu sebanyak 273 buah.

Perkara yang sama berlaku kepada Burger King di mana syarikat ini melaburkan RM160 juta di Vietnam pada tahun 2012 dengan sasaran membuka 60 cawangan menjelang tahun 2016.

Namun, sehingga tahun 2018, hanya terdapat 13 cawangan Burger King di Vietnam.

Apabila ditanya oleh CNBC mengapa mereka menghadapi masalah serius untuk memecah pasaran Vietnam, kedua-dua McDonalds dan Burger tidak memberikan sebarang respon.

Menurut Hao Tran, pengasas Vietcetera, makanan segera mendapat sambutan di Amerika Syarikat kerana anda boleh mendapatkan makanan dengan kadar yang pantas.

Namun di Vietnam, anda juga boleh menikmati hidangan dengan pantas jika anda makan di gerai-gerai di tepi jalan.

Malah, penjual makanan jalanan mampu menyediakan makanan dengan lebih pantas daripada rangkaian makanan segera. Jadi, rangkaian makanan segera telah ditewaskan oleh penjual jalanan, menjadikan ianya nilainya jatuh.

Namun, sebahagian daripada masalah adalah gergasi makanan segera ini memandang rendah terhadap saingan tempatan.

Penduduk tempatan dan pengunjung Vietnam dimanjakan dengan pilihan makanan di bandar-bandar seperti Hanoi atau Ho Chi Minh yang mana menyukarkan rangkaian makanan segera antarabangsa untuk bersaing.

“Bagi warga Vietnam, kami mempunyai sandwic bahn mi dan makanan ini dijual di tepi jalan dengan harga yang tersangat murah berbanding McDonald’s dan Burger King,” kata pengarang dan chef, Andrea Nguyen.

Menurut Suruhanjaya Eropah, pengguna Vietnam membelanjakan sebahagian besar daripada pendapatan mereka terhadap makanan. Daripada jumlah tersebut, 70 hingga 80% dibelanjakan dengan membeli makanan daripada gerai-gerai jalanan dan kios.

Hanya 1% sahaja peruntukan wang tersebut digunakan untuk menikmati makanan segera di Vietnam. Sektor perkhidmatan makanan di Vietnam mempunyai lebih daripada 540,000 kedai.

Lebih daripada 430,000 merupakan gerai jalanan dan kios. Terdapat hampir 80,000 restoran tempatan dan hampir 22,000 kafe dan bar tempatan.

Namun bagi restoran makanan segera pula, jumlah keseluruhan kedai di Vietnam hanyalah sekitar 7,000 buah, atau 1.6% sahaja.

Sebahagian daripada sebab mengapa jumlah rangkaian makanan segera di Vietnam terlalu kecil adalah kerana hubungan diplomatik antara Amerika Syarikat dan negara ini yang rosak.

Selepas AS mengundurkan diri dari Vietnnam berikutan perang pada tahun 1973, semua hubungan diplomatik terputus di antara kedua-dua negara pada tahun 1975.

Sehinggalah tahun 1995 di mana AS dan Vietnam memperbaiki hubungan mereka dan membuka jalan perdagangan di antara satu sama lain.

Sebelum itu, penduduk tempatan menggunakan tingkat atas rumah sebagai kediaman dan menjadikan bahagian bawah sebagai pilihan untuk berniaga makanan.

Pada tahun 1997, KFC adalah jenama Amerika Syarikat yang pertama membuka kedai di Vietnam namun ia sudah memasuki pasaran makanan yang sangat sesak.

KFC mengambil masa 7 tahun untuk hanya membuka 10 buah cawangan, membuatkan mereka terpaksa menukarkan menu mengikut selera tempatan.

Jenama ini memperkenalkan Nasi Ayam KFC dan Burger Udang KFC untuk penduduk tempatan. Kini, KFC mempunyai 130 buah cawangan di 21 bandar Vietnam.

Dengan harga KFC yang mahal, ia seolah-olah berbaloi untuk pelanggan.

Namun harga yang mahal ini bukanlah dikenakan oleh KFC sahaja. Harga McDonalds dan Burger King juga dianggap sebagai premium berbanding makanan jalanan.

Di gerai jalanan, anda boleh mendapatkan hidangan 2 kali ganda berbanding di McDonalds dan Burger King, dengan separuh harga.

Menurut pemilik restoran Restoran Royal Saigon, orang biasa akan membelanjakan 2 hingga 3 dolar untuk makan tengahari dan ia dikira sebagai jumlah yang besar.

Mereka biasanya cenderung untuk makan dalam kumpulan dan kadang-kala sahaja mereka akan makan di McDonalds. Dan pada hari-hari lain, gerai jalanan menjadi pilihan utama.

Malah, harga yang mahal hanyalah sebahagaian daripada masalah rangkaian makanan segera. Cara makanan dihidangkan di Vietnam juga memainkan peranan penting menyukarkan kedua-dua syarikat ini.

Apabila orang Amerika pergi ke restoran, mereka biasanya memesan makanan yang mereka suka untuk diri sendiri.

Di Vietnam, ia lebih kepada pengalaman makan bekeluarga dan menu yang ditawarkan oleh rangkaian makanan segera tidak menepati apa yang biasa dalam budaya di Vietnam di mana mereka suka berkongsi.

Makanan segera seperti burger kurang mendapat sambutan di Vietnam kerana ia bukanlah makanan yang anda mahu kongsikan bersama orang lain.

Ketika ini, ia tidak kelihatan suasana pasaran bagi rangkaian makanan segera akan bertambah baik. Lebih ramai pelanggan Vietnam memilih untuk tidak mengunjungi restoran makanan segera setiap tahun.

Kunjungan ke rangkaian makanan segera merudum 31% dari tahun 2016 hingga 2018. Manakala kunjungan ke gerai jalanan melonjak sehingga 70% dalam tempoh 2 tahun tersebut.

Walaubagaimanapun, tak semua rangkaian makanan segera gagal untuk menarik selera penduduk tempatan, sebagai contoh KFC dan Pizza Hut.

McDonalds dan Burger King merangkumi 2.8% daripada jumlah rantaian makanan segera asing di Vietnam namun KFC merangkumi 11.4% manakala Pizza Hut pula sebanyak 21.3%.

Meskipun tidak mendapat sambutan, kedua-dua nya masih tidak berputus asa. Syarikat-syarikat gergasi ini telah melakukan usaha untuk menyesuaikan menu bagi mencerminkan pengaruh kebudayaan masakan Vietnam.

Pakar-pakar mengatakan bahawa lebih banyak usaha yang harus dilakukan selain daripada menyusun semula menu bagi bersaing dengan pilihan makanan tempatan yang terlalu banyak di pasaran.

Dengan populariti makanan segera yang semakin menurun di Vietnam, McDonalds dan Burger King mempunyai masa depan yang agak kabur dalam memuaskan selera penduduk Vietnam.


Kisah Ayah Kandung Juga Sebagai Jurulatih Khabib - Abdulmanap Nurmagomedov

Pada Kejohanan UFC 229 yang berlangsung baru-baru ini, Conor McGregor ditundukkan selepas dia tewas dengan petarung Rusia, Khabib Nurmagomedov. Kejohanan UFC 229 yang merupakan kejohanan terbesar dalam sejarah UFC itu dicemari dengan insiden pergaduhan namun Khabib berjaya mempertahankan rekod kemenangan tanpa kalahnya 27-0.

Walaupun begitu, kemenangan Khabib tidak dihadiri oleh orang paling penting dalam kariernya iaitu jurulatih yang juga merupakan bapanya sendiri, Abdulmanap Nurmagomedov. Sudah dua kali permohonan visanya untuk menyaksikan perlawanan Khabib di Amerika Syarikat ditolak. Kali ini kami ingin mengupas kisah jurulatih yang juga sumber motivasi kepada juara tanpa kalah ini.

Abdulmanap adalah seorang jurulatih yang dihormati di Dagestan. Dia merupakan individu penting di sebalik kejayaan anak sulungnya, Khabib serta perkembangan karier adik Khabib iaitu Abubakar.

Cinta Abdulmanap untuk sukan tempur berakar umbi daripada perjalanan hidupnya. Walaupun dia menempuhi pelbagai kesukaran dan perperangan yang berlaku di kampung halamannya, dia berjaya melahirkan pejuang generasi baru Dagestan yang disegani.

Terletak di kawasan barat pantai Laut Caspian, Dagestan adalah republik terbesar di Kaukasus Utara yang mempunyai lebih daripada 40 daerah dan 30 bahasa dan identiti kebudayaan yang berbeza. Namun telah berlaku perperangan agama di sekitar rantau ini pada tahun 1990-an.

Sebelum itu, pengusiran besar-besaran telah berlaku di seluruh Kaukasus di bawah pemerintahan kuku besi Stalin. Berjuta-juta rakyat yang terpaksa melarikan diri dari rumah mereka. Namun, pada tahun 1957 hingga 1962, kira-kira 80,000 orang telah kembali ke Dagestan dan membina semula puluhan ribu rumah baru di kampung halaman mereka. Pada tahun terakhir penempatan semula itu berlaku, Abdulmanap Nurmagomedov dilahirkan.

Dagestan mempunyai beberapa etnik yang besar di antaranya termasuk orang Lakh, Lezghian, dan keturunan Abdulmanap iaitu orang Avar. Etnik Avar merupakan etnik yang dominan di Dagestan dan mempunyai sejarah selama ribuan tahun di rantau ini.

Abdulmanap mula menyertai kelas gusti pertamanya pada usia lapan tahun. Ibu bapanya menganggap ia adalah penting untuk pertahanan diri dan juga sebagai kaedah untuk meningkatkan disiplin diri agar tidak terlibat dengan sebarang kelakuan jenayah kelak.

Namun, Abdulmanap tidak menemui potensi dirinya dalam seni bela diri sehinggalah dia bercadang untuk menyertai tentera Rusia pada usia 19 tahun pada 1981. Dalam tentera, dia telah menyertai pelbagai sukan dan ia merupakan tempat latihan disiplin diri baginya.

Setelah perkhidmatan tenteranya tamat, Abdulmanap telah mengembara ke Ukraine untuk melanjutkan pelajara di salah sebuah universiti terkemuka di sana iaitu Institute of Poltava. Di sini dia belajar Judo di bawah latihan jurulatih Petr Ivanovich Butriy dan kemudian tercalon sebagai salah seorang dari pasukan Judo Ukraine.

Abdulmanap berjaya memenangi Kejohanan Kebangsaan Ukraine dalam Judo dan juga Combat Sambo. Sekembalinya di tanah air, dia berjaya memenangi pula Kejohanan Kebangsaan Dagestan dalam gusti gaya bebas. Di Dagestan, dia dianggap sebagai salah seorang penggusti paling hebat pada zamannya.

Setelah sekian lama, Adbulmanap beralih daripada seorang pesaing menjadi seorang jurulatih pula. Walaupun dalam masa ekonomi agak sukar, ia merupakan pekerjaan mudah baginya untuk memperolehi pendapatan di samping menyumbang jasa penting dalam komunitinya.

Dia mula melatih kanak-kanak pada tahun 1987 sedekat sebelum bermulanya perang. Dia percaya melatih kanak-kanak seni bela diri merupakan elemen penting untuk mempersiapkan mereka sekiranya terjadi sebarang konflik perperangan.

Kanak-kanak bermula dari usia 5 tahun akan diberi latihan kelas gimnastik. Setelah mencapai usia 8 tahun barulah mereka diajar seni bela diri, hanya untuk 3 hari seminggu. Mereka juga boleh memilih sukan lain mengikut minat. Pada usia 16 tahun, seorang budak lelaki mesti memilih satu sukan mengikut pencapaiannya dan dari situ dia akan mula fokus melatih.

Sangkaan Adbulmanap tentang persediaan pemuda Dagestani menghadapi perperangan menjadi benar apabila perang meletus. Ketegangan terjadi antara Dagestan dengan kemasukan ajaran Wahabi pada tahun 1980an. Pada penghujung tahun 1990an, tertubuhnya kumpulan militan di Djamaat Islam, sebuah daerah di Dagestan yang teridiri dari kaum Kadar, karamakhi dan Chabanmakhi.

Selepas Djamaat Islam berjaya melepaskan diri dari kawalan kerajaan, berlakunya pertumpahan darah di seluruh Dagestan dengan kumpulan militan diketuai oleh panglima perang Chechen iaitu Shamil Basaev yang berharap agar ideologinya diterima oleh seluruh penduduk sebagai satu cara pembebasan.

Abdulmanap memberitahu ia adalah waktu sukar untuk negaranya. Perang berlaku tidak lebih 20km dari kampungnya. Pada 10 Ogos 1999, selepas 6 hari pencerobohan berlaku, Negara Islam Dagestan telah diisytiharkan selepas pemberontak Chechen berjaya merampas beberapa kampung kecil di sempadan Dagestan.

Namun, pengisytiharan itu tidak mendapat sambutan kerana ianya tidak disambut penduduk yang lain sebaliknya penduduk membentuk satu kumpulan kecil untuk menentang kembali pencerobohan yang berlaku. Mereka membuktikan dengan tegas bahawa mereka tidak boleh dikawal atau dipaksa.

Beberapa minggu kemudian, kerajaan Rusia telah campur tangan dengan melakukan serangan udara dan darat untuk membantu penduduk Dagestan yang menentang dan mengusir pemberontak untuk berundur ke kawasan pergunungan di Chechnya. Perang itu berlangsung selama enam minggu namun kesannya dirasai untuk jangka masa yang lebih lama.

Abdulmanap percaya perperangan itu telah memberi "kesan" kepada anak-anaknya. Abdulmanap mula melatih Khabib gusti pada usia 8 tahun dan dia tahu anaknya itu bagus sejak dari mula lagi. Dia menyedari potensi sebenar Khabib apabila dia beralih melatih anaknya itu dengan Judo dan Combo Sambo.

Dari situ kemahiran Khabib naik mendadak dan berjaya merangkul banyak pingat kejohanan peringkat kebangsaan. Khabib dilatih dengan pelbagai disiplin gusti seperi Judo, Combat Sambo dan gusti gaya bebas. Setelah itu barulah dia mengasah kemahidannya untuk MMA. Ia adalah hasil latihan yang baik daripada Jafar Jafarov dan jurulatih Dagestan yang lain.

Di bawah bimbingan jurulatih, Khabib memenangi Kejohanan Kebangsaan dalam Combar Sambo dan juga Kejohanan Eropah dalam pertempuran Hand-to-Hand tentera dan Pankration. Kebolehannya menindas lawan dan melepaskan tumbukan mengejut dengan tepat membolehkan di menang dari masa ke semasa di bawah seliaan bapanya.

Namun, Abdulmanap tidak begitu yakin. Ini kerana MMA adalah sesuatu yang asing baginya. Dia berhati-hati untuk meletakkan anaknya dalam sukan yang berbeza dengan tradisi negaranya. Khabib adalah pemegang tali pinggang hitam Judo, pada mulanya Abdulmanap tidak mengerti mengapa anaknya mahukan sukan yang sepenuhnya berbeza ini.

Abdulmanap mahukan Khabib meneruskan Judo tetapi karier dalam MMA merupakan pilihan yang tepat. Sebagai sokongan, Abdulmanap lakukan apa yang dia tahu iaitu melatih. Dia melayan Khabib sama seperti petarung yang lain berlatih di gimnya. Dia tidak memberikan jalan mudah atau pengecualian kepada Khabib. Jika MMA menjadi pilihan, dia akan pastikan Khabib berusaha keras menjadi yang terbaik.

Perlawanan pertama Khabib dalam MMA adalah pada September 2008 dan berjaya mengalahkan Vusal Bayramov dalam masa dua minit sahaja. Dalam masa dua tahun Khabib berjaya mencipta rekod kemenangan 8-0 termasuk kemenangan ke atas Shahbulat Shamhalaev di M-1 Global. Namun, kemenangannya pada Kejohanan Dunia Sambo pada 2010 membuka matanya bahawa dia ingin menjadi petarung profesional.

Setelah lapan kemenangan berikutnya barulah Khabib sampai di UFC dan memenangi enam lagi pertarungan. Dia menjadi ayam tambatan daerahnya. Menerusi MMA, Khabib dapat menguji kehebatan seni mempertahankan diri dari daerahnya dengan gaya lain dari barat. Di UFC dia dapat mencabar gaya lain untuk menjadi yang terbaik.

Menurut Abdulmanap, latihan yang dijalankan di kawasan pergunungan Kaukasus Utara adalah istimewa dan tidak sama dengan tempat lain. Mereka boleh mengekalkan stamina dan rentak laju yang boleh memenatkan pihak lawan. Ini adalah satu sebab mengapa petarung dari Kaukasus selalu berjaya dalam UFC.

Petarung Kaukasus bukan sahaja berlatih di kawasan pergunungan tetapi mempunyai kemudahan makanan yang segar sama ada buah-buahan, sayur-sayuran dan juga keju yang sentiasa tersedia di kem latihan mereka.

Abdulmanap menambah lagi, kem latihan di kawasan gunung Dagestan juga membekalkan altitud tinggi, udara dan air yang segar yang tidak boleh didapati di Amerika Syarikat. Walaupun begitu, Abdulmanap mengakui mereka kekurangan ilmu dari segi nutrisi sukan seperti pembentukan badan untuk mencapai tahap maksimum kondisi seseorang atlet itu. Dalam hal ini Amerika Syarikat sememangnya pakar.

Kini Abdulmanap menjadi jurulatih di Sekolah Latihan Gaji Makhachev di ibu negeri Dagestan, Makhachkala. Dia juga terlibat dengan kem latihan petarung tetapi sering membawa anak didiknya ke Kelab Sukan Bazarganov kerana gimnya sendiri kekurangan peralatan untuk berlatih.

Anak didiknya dilatih selama beberapa kali sehari, tujuh hari seminggu. Selain fokus dalam meningkatkan skill dan penguasaan gaya tempur tempatan, dia juga melatih mereka melakukan aktiviti lain seperti bermain bola sepak, bola keranjang dan juga berlari di gunung bagi merehatkan minda tanpa memperlahankan rentak latihan.

Disebabkan keadaan ekonomi Dagestan yang tidak begitu baik, kebanyakan pemuda di sana mempunyai dua pilihan, samada menjadi militan Islam atau mempunyai karier dalam sukan. Oleh sebab ini kebanyakan anak didiknya begitu berdedikasi untuk belajar supaya dapat keluar dari kepompong kemiskinan dan juga sebarang aktiviti jenayah.

Dagestan telah melahirkan banyak generasi gusti dan menjadi penyumbang pingat yang Olimpik kepada Rusia saban tahun. Salah seorang terkenal adalah Sagid Murtazaliev yang memenangi pingat emas dalam gusti gaya bebas di Olimpik Musim Panas di Sydney pada tahun 2000 sebelum masuk ke dalam bidang politik.

Abdulmanap mencadangkan supaya anak didiknya mempelajari MMA kerana ia memberikan kelebihan yang besar dari sudut kewangan. Dia merasakan kombinasi gusti gaya bebas dan sambo adalah kombinasi yang sempurna. Dia percaya suatu perlawanan itu mempunyai dua tahap, menyerang dan bergelut.

Teknik Sambo membolehkan petarung menjadi mahir dalam mendekatkan jarak dengan pihak lawan. Oleh itu dia sering melatih anak didiknya mengunakan teknik tumbuk, tangkap, baling dan submission.

Namun, dia mempunyai helah tersendiri bagi setiap perlawanan anak didiknya menentang pihak lawan yang berbeza. Pada tahun 2000 dia menyedari setelah melihat gaya pertarungan Jiu-Jitsu Brazil, bahawa submission adalah begitu penting dan digelar sebagai "titik kemenangan".

Walaupun dia menitik beratkan penggunaan submission, namun dia tidak melupakan asas gaya Combat Sombo. Dia menekankan perkara ini kepada anak-anaknya iaitu Khabib dan Abubakar dan hasilnya adalah menakjubkan setakat ini.

Perkembangan Khabib dilihat sedikit lebih pantas daripada Abubakar. Khatib dilihat sebagai atlet yang lebih menyeluruh. Walaupun Abubakar dilatih dengan gaya yang sama tetapi belum mencapai standard abangnya.

Setelah berjaya mencatat kemenangan 8-0 terhadap lawan yang lebih rendah tahapnya, Abubakar telah bertarung dengan Magomed Mustafaev dan mengalami kekalahannya yang pertama. Ia merupakan keputusan yang mengecewakan untuk Abubakar yang berbakat. Bahkan, Abdulmanap juga terkejut dan tidak berpuas hati dengan perkembangan dan persembahan anaknya itu.

Abubakar meneruskan perlawanan seterusnya di Penza, Rusia dengan pemantauan Khabib di tepi gelanggang dan berjaya memperolehi kemenangan TKO terhadap Vladimir Gunzu. Kemenangan terbaru Abubakar pula membolehkan dia mendapat kontrak beraksi di World Series of Fighting, satu organisasi yang agak besar dalam MMA di Amerika Syarikat.

Abdulmanap merasakan perkara itu berlaku sedikit awal daripada jangkaannya dan dia ingin Abubakar untuk terus berada di Rusia. Namun, Abdulmanap tahu bahawa setiap petarung mengimpikan untuk beraksi di gelanggang dunia. Dia tidak mahu menafikan peluang anaknya tetapi akan memastikan Abubakar di pantau rapat olehnya.

Tambah Abdulmanap lagi, Abubakar perlu beraksi di Kejohanan Dunia Combat Sambo dan menjalani latihan selama 1,650 jam serta menang empat perlawanan berturut-turut sebelum memasuki tahap elit pertandingan MMA.

Rancangan Abdulmanap ialah untuk memperbanyakkan lagi anak muridnya di UFC, termasuk Islam Makhachev yang kini mempunyai rekod  16 menang dan 1 kalah. Dia yang kini merupakan Ketua Jurulatih Kumpulan Eagle MMA di Dagestan sejak tahun 2016 mempunyai ramai lagi anak murid yang semakin meningkat naik.

Antara anak didiknya yang lain ialah Rustam Khabilov, Azamat Hashimov, Shamil Zavurov, Magomedrasul Hasbulaev dan juga dua lagi anak lelakinya yang lebih muda iaitu Omar Nurmagomedov dan Gadzhimurad Nurmagomedov.

Abdulmanap sememangnya seorang lelaki yang sedar akan hakikat sesuatu perlu dilakukan terhadap anak muda di Dagestan yang masih lagi bergolak akibat perperangan. Dia cuba menjadi sebahagian dari gerakan yang menimbulkan kesedaran dan mengelak dari anak muda terlibat dengan jenayah.

Walaupun mempunyai disiplin dan latihan yang ketat, Abdulmanap tetap mengutamakan agama Islam lebih dari semuanya. Dia memberitahu bahawa kepercayaan dan agama adalah perkara paling penting yang akan membuatkan hidup anda lebih berdisiplin dan berdedikasi.


Berdarah Unik, Lelaki Ini Selamatkan 2 Juta Bayi Dengan Menderma Darah

Mungkin ramai yang tidak tahu, pendermaan darah sebenarnya sangat-sangat membantu menyelamatkan banyak nyawa. Perkhidmatan derma darah di Malaysia telah dimulakan sejak tahun 1955 oleh sekumpulan sukarelawan daripada pasukan Palang Merah British.

Pada tahun 2001, Pusat Darah Negara (PDN) ditubuhkan dan diletakkan di bawah Kementerian Kesihatan Malaysia. Organisasi ini berfungsi untuk mengumpul darah dan mengagihkannya kepada hospital-hospital yang memerlukan. PDN juga kerap kali mengadakan kempen derma darah bergerak di seluruh negara dimana jadualnya boleh diperolehi daripada laman web rasmi Pusat Darah Negara.

Pada tahun 1951, seorang kanak-kanak dari Australia berumur 14 tahun, James Harrisson telah menjalani satu pembedahan besar pada dadanya. Beliau selamat tanpa sebarang komplikasi susulan daripada pembedahan tersebut. Walau bagaimanapun, beliau terkejut apabila mendapat tahu bahawa pembedahan tersebut memerlukan kira-kira 13 liter darah hasil sumbangan orang ramai.

Peristiwa itu menimbulkan kesedaran kepada beliau sendiri tentang pentingnya menderma darah agar lebih ramai manusia boleh diselamatkan. Bermula daripada saat itu, beliau berjanji pada dirinya sendiri bahawa beliau akan menderma darah sebanyak mungkin apabila telah pulih sepenuhnya daripada pembedahan yang dijalaninya itu.

Apabila umurnya menjangkau 18 tahun, beliau mula menderma darah setiap 2 atau 3 minggu. Menariknya, selepas beberapa kali menderma darah, doktor mendapati sesuatu yang menarik terdapat pada darah beliau.

Kajian terhadap darah beliau mendapati ianya mengandungi satu agen antibodi unik yang boleh digunakan untuk menghasilkan ubat yang dipanggil anti-D immunoglobulin, atau dikenali juga sebagai Rh immunoglobulin.

Selain kewujudan antigen A dan/atau B yang menentukan kumpulan darah seseorang kepada A, B, AB dan O, darah manusia juga dapat dibezakan dengan kewujudan Rhesus factor atau singkatannya Rh. Ringkasnya, Rh adalah sejenis protein yang terdapat di permukaan sel darah merah.

Individu yang mempunyai kandungan Rh dalam darahnya dianggap sebagai Rh positif sementara jika tiada Rh ditemukan, maka ianya dipanggil Rh negatif. Bagi kebanyakan orang, kewujudan Rh ini mungkin tidak memberikan sebarang perbezaan dalam hidup mereka.

Walau bagaimanapun, bagi seorang wanita mengandung mungkin terdapat komplikasi sekiranya seorang ibu itu Rh negatif sementara anak dalam kandungannya pula Rh positif. Keadaan ini akan menyebabkan ketidakserasian antara Rh dalam darah si ibu dan anak dalam kandungan.

Ketika bayi masih dalam kandungan, darah bayi Rh positif berkemungkinan akan bercampur dengan darah ibunya yang Rh negatif. Apabila keadaan ini berlaku, sistem imunisasi ibu tersebut akan melihat darah Rh positif daripada bayi tersebut sebagai satu bendasing dan boleh mendatangkan ancaman, lalu akan membina antibodi untuk membunuh sel darah tersebut.

Ketidakserasian Rh antara si ibu dan anak dalam kandungan ini boleh menyebabkan pelbagai komplikasi dan penyakit kepada si anak seperti anemia, kegagalan jantung, kerosakan otak malah kematian kepada janin tersebut. Keadaan ini dipanggil sebagai Hemolytic Disease of the Newborn (HDN).

Bagi wanita yang pertama kali mengandung, ketidakserasian Rh antara ibu dan anak mungkin tidak menjadi masalah kerana bayi tersebut biasanya akan lahir sebelum sistem imunisasi ibu akan menghasilkan antibodi ini. Walau bagaimanapun, antibodi yang dihasilkan ini akan kekal dalam tubuh badan si ibu.

Apabila si ibu mengandung buat kali kedua dimana kandungan tersebut turut mempunyai ketidakserasian Rh, maka komplikasi HDN akan terjadi. Walau bagaimanapun, perkara ini dapat dihalang sekiranya si ibu tersebut diberikan suntikan RhD immunoglobulin (atau dikenali juga sebagai anti-D).

RhD immunoglobulin dihasilkan daripada plasma darah yang mengandungi antibodi yang unik seperti darah yang didermakan oleh James Harrison. Apabila suntikan ini diberikan, ianya akan menghalang darah Rh negatif si ibu daripada menyerang sel darah merah bayi yang Rh positif.

Kebiasaannya, suntikan ini akan diberikan ketika kandungan berusia 28 minggu dan dalam tempoh 72 jam sebelum bayi tersebut dilahirkan.

Bagi mengelakkan ketidakserasian Rh ini, kebiasaannya doktor akan melakukan ujian darah pada wanita mengandung ketika kandungan masih diperingkat awal. Sekiranya si ibu Rh positif, besar kemungkinan suntikan anti-D ini akan diberikan. Di Amerika Syarikat sahaja, dianggarkan 15% wanita adalah Rh negatif.

Pada bulan Mei tahun ini, James Harrison telah menderma darah buat kali yang terakhir pada usia 81 tahun. Beliau telah diminta untuk berhenti menderma darah memandangkan usianya telah melebihi syarat umur menderma darah di Australia.

Selain itu, pihak Australian Red Cross juga meminta beliau berhenti menderma darah demi menjamin kesihatan dirinya yang semakin lanjut usia. Untuk rekod, beliau telah menderma sebanyak 1173 kali sepanjang hidupnya. Daripada jumlah ini, darahnya telah berjaya menyelamatkan kira-kira 2.4 juta orang bayi.

Kisah James Harrison ini seharusnya dijadikan inspirasi kepada kita semua untuk menderma darah. Sekiranya kita kurang berkemampuan daripada segi kewangan untuk membantu orang lain, sekurang-kurangnya kita boleh menderma darah bagi menyelamatkan nyawa orang lain.


Ini Sebabnya Darah Biru Belangkas Begitu Mahal Mencecah RM61000 Seliter

Kita mungkin jarang dapat melihat belangkas dijual di pasar kerana tidak ramai yang menggemarinya. Walaupun mempunyai kulit yang keras seperti ketam, ketam dan belangkas merupakan haiwan daripada dua spesis yang sangat berbeza.

Tidak seperti ketam yang digemari ramai, mungkin ramai yang tidak menyukai belangkas kerana bentuknya yang "pelik" selain tidak tahu cara sebenar memakannya. Sekiranya ada tertanya-tanya mengenai hukum memakan belangkas, artikel Hukum Makan Belangkas Dalam Islam mungkin dapat memberikan sedikit pencerahan mengenai perkara ini.

Walau bagaimanapun, mungkin ramai yang tidak tahu bahawa darah belangkas sebenarnya sangat mahal dan begitu penting dalam bidang perubatan. Mengikut harga semasa, harga untuk seliter darah belangkas ini dikatakan mencecah RM61000!. Apakah yang membuatkannya begitu mahal?

Tidak seperti darah manusia dan haiwan lain yang berwarna merah, darah belangkas sebaliknya berwarna biru. Warna biru ini terhasil akibat kandungan tembaga dalam darah ini. Walau bagaimanapun, apa yang membuatnya begitu berharga adalah kandungan ejen pembekuan khas darah dalam darah belangkas ini.

Kandungan ini membolehkan para saintis membuat satu ramuan yang dipanggil Limulus amebocyte lysate atau singkatannya LAL. Apakah pentingnya LAL ini dalam bidang perubatan?

Sebelum penciptaan ramuan LAL ini, para saintis dan doktor tidak mempunyai cara dan prosedur mudah untuk mengenalpasti sekiranya sesuatu vaksin atau alat perubatan sudah tercemar dengan bakteria seperti E-Coli dan salmonella. Prosedur ini sangat penting bagi mengelakkan vaksin tercemar tersebut digunakan pada manusia dan bagi memastikan ianya benar-benar selamat.

Sebelum penciptaan LAL, saintis akan menyuntik vaksin pada beberapa ekor arnab dan menunggu sekiranya vaksin tersebut memberikan apa-apa simptom kepada arnab-arnab tersebut. Cara ini dikatakan kurang efektif kerana mengambil masa yang agak lama selain simptom yang ditunjukkan oleh arnab mungkin tidak begitu jelas.

Segalanya berubah apabila LAL secara rasminya diperkenalkan dan dibenarkan penggunaannya pada tahun 1970. Titis sahaja sedikit cecair LAL pada alatan perubatan atau vaksin dan cecair ini akan menunjukkan tanda-tanda alat atau vaksin tersebut sudah tercemar dengan bakteria.

Walaupun LAL ini tidak mampu membunuh bakteria-bakteria tersebut, ianya berfungsi memberikan amaran kepada saintis bahawa alat atau vaksin itu sudah tercemar dan tidak selamat lagi untuk digunakan. Paling penting, keputusan yang diperoleh adalah begitu pantas sebaik sahaja cecair LAL dititiskan.

Bagi setiap belangkas, tidak semua darahnya akan disedut sebaliknya hanya sekitar 30% sahaja darahnya akan disedut. Kemudian, haiwan ini akan dilepaskan kembali ke habitat asalnya.

Setiap tahun, kira-kira 600,000 ekor belangkas ditangkap bagi tujuan ini. Malangnya, 30% daripada belangkas ini mati ketika proses menyedut darah ini. Bagi yang berjaya melalui prosedut ini pula, mereka akan dilepaskan kembali. Malangnya, tiada siapa yang tahu sama ada haiwan-haiwan ini akan pulih seperti sediakala.

Pada tahun 2016, organisasi International Union for the Conservation of Nature menyatakan bahawa belangkas mungkin diancam kepupusan pada masa akan datang akibat daripada kegiatan ini. Malah, mereka menjangkakan bahawa jumlah belangkas di Amerika Syarikat mungkin berkurang sebanyak 30% dalam tempoh 40 tahun akan datang.

LAL Labs, salah satu syarikat yang terlibat dalam bisnes mendapatkan darah belangkas ini mendakwa belangkas-belangkas yang dilepaskan ini akan pulih seperti seperti sediakala. Dakwaan ini bagaimanapun disangkal oleh Dr Win Watson, Professor dalam bidang Zoologi daripada University of New Hampshire.

Menurut beliau, belangkas yang tercedera ini akan menghadapi kesukaran pada 2 minggu pertama dimana badan mereka menjadi sangat lemah. Ketika ini risiko untuk mati adalah sangat tinggi. Setelah melalui proses  ini juga, belangkas betina juga mungkin menghadapi kesukaran untuk membiak pada masa akan datang.

Bagi mengatasi masalah ini, saintis juga sedang berusaha menghasilkan LAL daripada sumber sintetik untuk mengelakkan kebergantungan kepada belangkas. Walau bagaimanapun, selagi mana ianya belum ditemui maka saintis terpaksa bergantung sepenuhnya kepada belangkas.


Kisah Pemimpin Afrika Barat yang Menentang Pemerdagangan Hamba - Ratu Nzinga

Sekitar tahun 1581, telah lahir seorang bayi perempuan bernama Nzinga Mbande atau Ana de Sousa Nzinga Mbande. Kelahirannya ke dunia ini bukanlah sesuatu yang mudah seperti bayi normal. Legenda menceritakan sewaktu Nzinga dilahirkan, tali pusatnya terbelit pada lehernya.

Pada waktu itu penduduk kampung di situ percaya sekiranya seorang bayi itu dilahirkan dalam keadaan demikian, maka ia akan membesar sebagai seorang yang dihormati serta mempunyai pengaruh dan kuasa yang besar.

Diceritakan bahawa, seorang wanita alim di kampungnya telah datang berjumpa dan memberitahu ibu Nzinga bahawa anaknya akan membesar menjadi seorang ratu.

Namun, ia sebenarnya bukanlah satu ramalan karut atau tekaan semata-mata. Ini kerana bapa Nzinga adalah Kia Samba iaitu Raja Kerajaan Ndongo, salah satu jajahan Angola yang berpecah belah ketika itu.

Ketika dia membesar, Nzinga adalah seorang yang terkenal kerana pemerintahan ayahnya yang adil. Nzinga menjadi sumber inspirasi rakyat Ndongo dalam perjuangan mereka menentang musuh ketat mereka iaitu Kerajaan Kongo.

Semua ini berlaku sewaktu ketibaan pada mubaligh Portugis yang telah mengenal pasti Angola adalah sebagai sasaran utama untuk perniagaan pemerdagangan hamba abdi. Raja Ndongo pada mulanya bersetuju untuk bekerjasama dengan pendatang Portugis bagi mengatur perdagangan hamba, namun dengan syarat mereka tidak mengganggu rakyatnya.

Walau bagaimanapun, setelah kematian raja, orang Portugis merasakan tiada sebarang alasan untuk mereka terus menghormati perjanjian ini. Mereka telah memenjarakan putera kepada mendiang Raja Ndongo, seterusnya menguasai kerajaan itu.

Nzinga tidak berpuas hati untuk berdiam diri dan membenarkan pihak Portugis terus berkuasa. Dikisahkan bahawa dia telah pergi ke pejabat gabenor Portugis dengan niat bukan sahaja abangnya dikembalikan dengan selamat, bahkan pada masa yang sama melepaskan rakyat Angola daripada perhambaan.

Ketika Nzinga tiba di pejabat gabenor, dia tidak ditawarkan kerusi untuk duduk. Jadi, Nzinga yang pada masa itu mempunyai lebih daripada 50 pelayan lelaki yang berkhidmat untuknya telah mengarahkan salah seorang dari mereka untuk merangkak di atas lantai supaya dia boleh duduk di atas belakang pelayannya itu. Selepas duduk, Nzinga meneruskan rundingannya.

Setelah perbincangan berakhir, Nzinga mengarahkan pelayannya itu untuk berdiri sebelum dia mengerat leher lelaki itu di hadapan gabenor Portugis.

Menyedari bahawa mereka sedang berhadapan dengan seseorang yang jauh lebih berkuasa daripada apa yang mereka sangka, gabenor Portugis itu bersetuju dan menyerahkan semula abangnya kepada Nzinga.

Tidak lama selepas itu, abangnya dan juga anak saudara lelakinya telah mati. Para pengkaji sejarah percaya kemungkinan besar Nzinga telah membunuh mereka supaya dia dapat menaiki takhta untuk memerintah Angola.

Sebahagian kajian sejarah yang lain pula menceritakan bahawa abangnya membunuh diri apabila menyedari bahawa keadaan negara itu sudah tidak berupaya dibaik pulih daripada kekacauan permasalahan yang semakin teruk.

Walau bagaimanapun, pada tahun 1624, Nzinga telah menjadi Ratu Ndongo namun tidak dengan begitu mudah tanpa tentangan. Ratu Nzinga mempunyai banyak pesaing politik yang tidak bersetuju dengan idea diperintah oleh seorang wanita dan berusaha untuk mengusirnya keluar dari kerajaan itu.

Ratu Nzinga terpaksa meninggalkan Ndongo dan pada masa yang sama kakaknya menjadi seorang tali barut untuk pemerintah Portugis. Namun, ramai yang tidak tahu bahawa kakaknya itu berpura-pura dan menjadi perisik kepada Ratu Nzinga. Kakaknya sering memberi maklumat perkembangan yang berlaku di Ndongo ketika Ratu Nzinga dalam pelarian.

Pada tahun 1629, Ratu Nzinga telah menubuh satu koloni di dalam rantau yang sama iaitu kerajaan Matamba. Dia berharap dapat mengalahkan pihak Portugis atau paling tidak membuatkan mereka bersetuju untuk melakukan perjanjian damai.

Dia mula melobi kerajaan Angola untuk mengambil pelarian daripada perdagangan hamba dan dengan kerjasamanya dari tentera Belanda, dia cuba untuk memintas laluan yang digunakan Portugis untuk pemerdagangan hamba dengan menggunakan kekerasan. Disebabkan lokasi Matamba yang dilihat sesuai untuk perdagangan itu, Ratu Nzinga telah berjaya mewujudkan keuntungan kepada kerajaan.

Akhirnya pada tahun 1656, pihak Portugis telah menyerah kalah. Selama lebih dari sedekad lamanya, Ratu Nzinga dan rakyatnya berjaya menghindari daripada dijajah orang Eropah. Kejayaan besar itu kekal untuk satu tempoh yang lama.

Ratu Nzinga meninggal dunia pada tahun 1663 pada usia 80-an. Dia diingati sebagai seorang pemimpin yang disegani dan dihormati di seluruh Afrika. Dia yang juga terkenal kerana tektik perperangannya dan telah diberi penghargaan dengan binaan sebuah tugu peringatan pada tahun 2002. Sebatang jalan utama di Luanda juga telah diberi nama sempena namanya.

Walaupun Angola tidak mencapai kemerdekaan sehinggalah pada tahun 1975, akan tetapi perjuangan yang berlaku di negara itu berakar umbi daripada warisan yang ditinggalkan oleh Ratu Nzinga itu sendiri.


Kisah Menarik Sebelum Berlangsungnya Perlawanan Conor McGregor vs Khabib Nurmagomedov

Penantian yang selama ini dinantikan telah berlangsung di yang menjadi tular hari ini di mana Conor McGregor telah dikalahkan oleh Khabib Nurmagomedov.

McGregor membuat comeback yang telah lama ditunggu-tunggu ke UFC setelah hampir 2 tahun meninggalkan gelanggan. Kepulangan tersebut merupakan satu cubaan menawan semula kejuaraan pernah dimilikinya yang kini dipegang oleh Nurmagomedov.

Namun hajat tersebut tidak kesampaian apabila Khabib memaksa Conor menyerah kalah dengan melakukan gerakan engkol pada leher pada minit ke 3:03 di pusingan keempat untuk mengekalkan kejuaraan UFC kategori lightweight tersebut.

Dan bercakap mengenai Khabib, kepercayaan agamanya telah menjadi satu perkara yang dibualkan di seluruh dunia. Berasal dari Dagestan, Rusia, Khabib Nurmogemodov dibesarkan dalam sebuah keluarga Islam.

iluminasi.com kongsikan sedikit sebanyak apa yang anda perlu tahu mengenai Khabib.

Khabib mengamalkan ajaran Islam Suni yang mana menyumbang kepada kira-kira 80% penduduk Islam di dunia. Suni membentuk kira-kira 90% peratus populasi Mesir, Jordan dan Arab Saudi.

Beliau dilahirkan di kawasan kampung terpencil di Sildi, di daerah Tsumandinsky yang kini dikenali sebagai Dagestan, Rusia.

Menurut kaji selidik 2012 oleh Projek ARENA, 83% daripada penduduk di Dagestan dikenalpasti sebagai beragama Islam.

Khabib sering dilihat memakai papakha, topi kulit domba tradisional yang dipakai oleh penduduk tempatan Dagestan dan suku-suku lain di rantau Caucasus.

Lelaki dan anak lelaki memakai papakha sepanjang tahun, seperti yang dinyatakan dalam Ensiklopedia Pakaian Negara: Pakaian Tradisional Di Seluruh Dunia.

Beberapa tahun lalu, Khabib mengetahui bahawa dirinya menjadi sebahagian daripada permainan video EA Sports UFC 2. Dalam permainan video tersebut, karekternya dilihat melakukan aksi meraikan kemenangan dengan cara Kristian yang mana bercanggah dengan agama Islam.

"Apabila Khabib menang dalam permainan tersebut, cara wataknya meraikan melibatkan dia melakukan isyarat dalam bentuk salib. Ia merupakan satu animasi yang mana watak-watak yang lain turut melakukannya, namun ia merupakan sesuatu yang mana Khabib sebenar tidak akan sesekali melakukannya," jelas laporan Kotaku pada tahun 2016.

Mengetahui perkara itu, Khabib menggunakan media sosial untuk meluahkan rasa tidak senangnya kepada EA Sports. Berikut adalah apa yang dimuatnaik oleh Khabib melalui laman Twitter:

EA Sports kemudiannya menyatakan permohonan maaf terhadap perkara itu yang mana dikongsikan oleh Khabib di laman Instagram.

Dalam kariernya sebagai penggusti profesional MM, Khabib tidak pernah ditewaskan dalam. Beliau telah bertarung dalam 10 pertarungan sejak menyertai UFC, dengan pertarungan pertamanya menentang Kamal Shalorus pada tahun 2010.

Khabib memenangi kesemua 10 pertarungan, 2 pertarungan dimenangi dengan pihak lawan menyerah kalah, 2 pertarungan dengan KO dan 6 yang lain oleh keputusan juri.

Beliau menewaskan Al Iaquinta di UFC 223 dengan keputusan juri pada April 2018 untuk merangkul kejuaraan UFC kategori lightweight.

Malah, Khabib tidak pernah tewas walaupun dalam satu pusingan dalam kesemua 10 pertarungan.

The Notorious mungkin kelihatan aktif pada tahun 2017 dan 2018 namun beliau tidak pernah memasuki Oktagon untuk pertarungan profesional sejak mengalahkan Eddie Alvarez di UFC 205.

Conor merangkul kejuaraan kategori 155lb selepas mengalahkan Eddie dalam pusingan kedua, memberikannya gelaran "Double Champ", selepas menggondonl kategori 145lbs sebelum itu.

Namun, beliau tidak lagi bertarung selepas itu, selain daripada pertarungan tinju yang bernilai beratus juta ringgit menentang Floyd Mayweather pada Ogos 2017.

UFC 229 ini dikatakan adalah lebih daripada hanya sebuah pertarungan di antara kedua bintang MMA ini.

Jangkaan terhadap pertarungan ini menjadi semakin hangat selepas Conor McGregor menyerang bas yang dinaiki oleh pasukan Khabib sebelum UFC 223.

Conor telah melempar sebuah troli mengenai bas yang dinaiki Khabib dan pasukannya ketika perjumpaan dengan media sebelum UFC 223 pada bulan April, menyebabkan tingkap bas pecah dan mencederakan beberapa orang.

Conor McGregor ditangkap dan didenda membayar saman serta arahan perkhidmatan komuniti daripada mahkamah Brooklyn pada bulan Julai.

Serangan tersebut dikatakan sebagai balas dendam kerana tindakan Khabib terhadap rakan Conor, Artem Lobov awal minggu tersebut.

Sejak itu, serangan ini digunakan oleh UFC sebagai promosi pertarungan antara kedua-dua mereka menjadikannya agak peribadi.

Conor McGregor juga telah menghina Khabib dengan memainkan unsur agama, menyelar bapanya dan negaranya serta menuduh pengurus Khabib sebagai pengganas.

Presiden UFC, Dana White telah mengesahkan bahawa pertarungan ini menghala ke arah RM12.4 juta bayaran-per-tontonan (pay-per-view), menjadikannya acara MMA paling besar dalam sejarah.

Pertarungan ini melihatkan rekod pembelian sebanyak 1.7 juta, sekaligus memadamkan rekod pertarungan antara Brock Lesnaar dan Frank Mire dalam UFC 100 pada tahun 2009, dengan sebanyak 1.6 juta pembelian.

Ketika berusia 9 tahun, Khabib bersahabat dengan seekor beruang yang dijadikan sebagai teman berlatih bergusti di kampung halamannya.

Sebuah video yang melihatkan Khabib sedang bergomol dengan seekor beruang telah diambil.

Video tersebut telah mengejutkan komuniti MMA berikutan keberanian Khabib dan juga kerana rejim latihan yang sangat luar biasa.


7 Landasan Keretapi Paling Ekstrem dan Mengagumkan

Keratapi adalah satu bentuk pengkutan utama suatu masa dahulu. Tidak seperti kereta atau kapal terbang, kereta api yang bergerak di atas landasan ini mempunyai keistimewaan yang tersendiri. Sekiranya anda mengembara dengan menaiki kereta api, anda dapat melihat pemandangan yang tidak ada pada pengangkutan awam atau komersial yang lain.

Namun, terdapat beberapa landasan kereta api di dunia yang dianggap ekstrem dan kreatif pada masa yang sama. Ia mungkin juga disebabkan keadaan terdesak jurutera yang membinanya. Berikut adalah senarai beberapa landasan kereta api yang dianggap ekstrem ini.

Utara dan Selatan Eropah mungkin berbeza secara geografi dan dipisahkan oleh puncak-puncak gunung Alpine yang menjulang tinggi di atas hutan dan tanah yang lembab. Namun, Terowong Gotthard yang luar biasa ini telah menjadi penyelesaian kepada masalah bagi laluan kereta api untuk menghubungkan kedua-dua kawasan Eropah yang dipisahkan oleh laluan sukar.

Terowong ini merupakan yang terpanjang di dunia dengan jarak 56km dan juga terowong paling dalam dengan kedalaman sebanyak 2.2km di bawah tanah pada sesetengah laluannya. Terowong berkembar yang menghubungkan bandar Ersfeld, Jerman dengan Bandar Bodio, Switzerland yang terletak berhampiran dengan sempadan Itali ini telah banyak menggantikan jumlah trafik trak yang mengangkut barang setiap tahun.

Bermain di atas landasan kereta api adalah tidak digalakkan, tetapi di landasan kereta api Pasar Maeklong di Bangkok, Thailand, ia adalah perkara yang berbeza. Anda bukan sahaja akan melihat orang berkumpul di sekitar landasan, malah keseluruhan pasar di bina dan dibongkar setiap hari.

Apabila pasar bermula, gerai-gerai menjual barangan akan dibuka di atas landasan di mana kereta api akan melaluinya. Setiap kali kereta api tiba, barangan jualan akan dialihkan dengan pantas, begitu juga peniaga. Mereka perlu memberi perhatian pada waktu ketibaan kereta api untuk kekal selamat berada di pasar ini.

Kepadatan pasar ini membuatkan proses pengalihan gerai menjadi agak rumit. Namun, dengan kerjasama beberapa peniaga lain yang membantu, membolehkan ianya dilakukan tepat pada masanya. Walaupun sibuk dengan urusan jual beli, para peniaga di sini telah dilatih untuk menjadi peka supaya kejadian tidak diingini dapat dielakkan.

Australia terkenal sebagai negara yang mempunyai kawasan tanah rata dan padang pasir yang luas. Namun, Australia juga mempunyai kepelbagaian topografi. Pergunungan Biru di New South Wales bukan sahaja satu keindahan alam semula jadi malah terdapat satu sistem kereta api yang menjadi tarikan pelancong.

Terkenal dengan landasan dan kereta api penumpang yang paling curam di dunia, Landasan Dunia Katoomba Scenic telah dibina pada penghujung tahun 1800 dan kaya dengan sejarah. Pada awalnya ia dibina bagi tujuan pengangkutan semasa operasi perlombongan.

Sistem pengangkutan yang beroperasi dengan bantuan tarikan kabel ini akan menarik kereta api menaiki cerunan yang curam dan memberi cabaran yang hebat. Dengan landasan pada kedudukan 52 darjah atau 128% kecuraman, ia kini beroperasi sebagai tarikan pelancong dan menawarkan pemandangan gunung, hutan dan tebing yang memukai serta melalui beberapa kawasan yang sukar.

Dalam satu bahagian penjelajahan kereta api ini, ia akan turun ke bawah sehingga 309 meter dan akan melalui satu terowong di sisi tebing gunung di situ. Satu pemandangan yang mungkin sukar untuk dilupakan.

Kawasan Andes dikenali sebagai salah satu formasi geografi luar biasa yang mempunyai beberapa gunung tinggi di dunia. Tren-a-las Nubes yang bermaksud "kereta api awan" di Argentina terletak pada ketinggian 4,197 meter di atas permukaan laut. Melalui beberapa landskap memukau dan zon iklim berbeza, kereta api ini bergerak melintasi tanah rendah yang gersang, halangan berbatu dan juga di permukaan tinggi di mana udaranya cukup nipis dan memberi cabaran kepada mereka yang tidak biasa.

Malah, bantuan pernafasan kecemasan disediakan untuk menangani simptom masalah kesihatan akibat daripada ketinggian luar biasa yang dilalui oleh kereta api. Pembinaan landasan ini bermula pada tahun 1921 untuk menghubungkan kawasan utara Argentina dan Chile dengan merentasi pergunungan Andes.

Disebabkan kepelbagaian ketinggian permukaannya, pembinaan landasan kereta api ini banyak bergantung kepada jambatan besi untuk memudahkannya merentasi dari satu gunung ke gunung yang lain. Pembinaan landasan yang teliti juga dilakukan pada laluan di tepi lereng bukit agar kereta api tidak mudah tergelincir terutamanya pada musim sejuk.

Ia mendapat jolokan kereta api awan adalah kerana penghasilan wap dalam cuaca sejuk yang kelihatan menakjubkan, bukanlah kerana ia melalui kawasan awan semula jadi.

Merupakan landasan kereta api tertinggi di dunia, ketinggian maksimumnya adalah 5071 meter dari permukaan laut manakala ketinggian puratanya adalah sebanyak 4500 meter tinggi. Landasan ini juga merentasi terowong kereta api tertinggi di dunia. Sebahagian daripada landasan ini juga kadangkala dilanda cuaca sejuk yang teruk.

Landasan ini memegang beberapa rekod dunia seperti terowong dataran tinggi terpanjang yang terletak di Gunung Kunlun iaitu dengan jarak 1686 meter panjang dan juga Terowong Fenghuoshan yang merupakan terowong paling tinggi, iaitu 4905 meter dari permukaan laut.

Landasan ini diiktiraf sebagai kejayaan kejuruteraan China dengan pelbagai penyelesaian kejuruteraan yang bijak dan mencabar. Ia disebabkan pembinaan jarak jauh landasan ini yang melalui beberapa kawasan terpencil dan juga pembinaannya pada beberapa bahagian ais yang tidak percah cair.

Ketinggian landasan ini bukan sahaja memberi cabaran kepada penumpang kereta api, malah kepada pekerja pembinaan sehingga ada beberapa tempat kemudahan bekalan oksigen disediakan. Penumpang yang mengisytiharkan tentang masalah kesihatan mereka semasa mengisi borang juga akan dibekalkan dengan topeng oksigen setiap orang.

Landasan Mauritania ini merupakan salah satu laluan kereta api di padang pasir yang panas. Dengan jarak sepanjang 703km, ia merentasi padang pasir Sahara yang jauh terpencil dari ketamadunan. Landasan yang digunakan oleh kereta api nasional ini merangkumi sebahagian besar negara Afrika iaitu Mauritania.

Kereta api yang mengangkut barangan ini adalah yang terpanjang di dunia dengan 2.4km panjang dan digunakan untuk mengangkut bijih besi jarak jauh menyeberangi padang pasir ke lokasi pelabuhan, dimana ia akan dieksport keluar.

Memandangkan negara ini hampir sepenuhnya gurun dan padang pasir, pengeksportan bijih besi memainkan peranan penting dalam kelangsungan ekonomi negara. Walaupun sebahagian besar kereta api ini bertujuan untuk mengangkut barangan, penumpang dapat menaikinya dengan percuma untuk tempat berdiri dan bayaran murah untuk tempat yang mempunyai kerusi.

Namun, sekiranya kereta api itu rosak atau berhenti di tengah padang pasir, ia boleh membawa kemudaratan kepada pelancong. Antara risiko lain menaikinya adalah kepanasan melampau, ribut pasir, dehidrasi dan pelbagai lagi.

Kereta api di tepi pantai dengan tembok ombak dan juga terowong tebing laut ini mempunyai banyak gabungan yang menjadikan ia sebagai laluan kereta api ekstrem dan paling berbahaya. Tambahan pula ketika cuaca buruk boleh menyebabkan landasannya rosak akibat hakisan dipukul ombak.

Namun, landasan Stesen Kereta api Dawlish di selatan England ini mempunyai pemandangan yang begitu indah walaupun berbahaya tidak kira sama ada cuaca baik ataupun buruk. Pukulan ombak yang kuat seringkali memukul kereta api dan dilihat melimpah sehingga ke landasan. Ia merupakan kawasan yang sempurna untuk tujuan fotografi.

Bukan sahaja pemandangan cantik itu boleh dilihat di tepi pantai sewaktu tembok dipukul ombak, malah treknya yang melintasi terowong laut tertutup yang terletak di selatan stesen itu juga mempunyai pemandangan yang menakjubkan.


Sekolah Di China Ini Tawarkan Kursus Permainan Video (E-sport) - Sekolah Teknikal Lanxiang

Hampir semua para guru dan pensyarah tidak gemar untuk mengetahui pelajar mereka bermain permainan video di dalam kelas ketika pembelajaran sedang berlangsung.

Namun di sebuah sekolah di timur China, perkara ini adalah wajib dan merupakan salah satu silibus untuk melatih juara sukan elektronik serta terlibat dalam industri yang sedang meletup.

Dahulunya dikaitkan dengan para remaja terperap di dalam bilik, sukan elektronik atau e-sport kini membangun dengan pesanya, melihatkan para pemainnya menggondol hadiah lumayan dalam pertandingan permainan video.

iResearch, sebuah syarikat penyelidikan internet dari China menganggarkan hampir 260 juta orang sudah melibatkan diri bermain sukan e-sport atau menonton pertandingan di negara itu.

Dan pertumbuhan ini tidak langsung menunjukkan tanda-tanda ia akan merudum dalam masa terdekat.

Firma penyelidikan pasaran, Newzoo menganggarkan bahawa industri ini akan bernilai RM3.76 bilion dalam pendapatan global pada 2018, peningkatan sebanyak 38.2% berbanding tahun lalu.

Permainan telah menjadi sukan pasukan di 910 universiti di seluruh China, tetapi terdapat juga peningkatan dalam pertubuhan pendidikan.

Ia lebih menarik lagi apabila Sekolah Teknikal Lanxiang, menjadi antara sekolah pertama yang mengajar kemahiran ini yang diperlukan untuk kejayaan e-sport ini.

Sekolah ini yang terkenal dengan latihan vokasional dalam operasi penggalian, pembaikan kenderaan dan seni kulinari telah menambah satu lagi kursus: Sukan elektronik.

Program ini mengambil masa selama 3 tahun untuk memupuk bakat dan kemahiran dalam sukan atas talian. Kira-kira 50 pelajar mendaftar untuk kursus e-sukan yang pertama yang dilancarkan pada bulan September.

"Pada mulanya, ramai ibu bapa menyangka ia hanya bermain permainan video. Tetapi, ia bukan seperti yang disangkakan. E-sport berkembang ke tahap yang sangat tinggi dan ia menjadi pemacu pertumbuhan ekonomi," kata pengarah sekolah ini, Rong Lanxiang.

Di sekolah yang terletak di Jinan ini, pelajar memfokuskan dalam meningkatkan kemahiran dalam antara beberapa permainan e-sukan yang paling popular.

League of Legends, salah satu permainan yang paling banyak dimainkan di dunia, adalah pertarungan strategi di mana pemain bertarung satu sama lain dalam arena digital.

Permainan seperti Overwatch, Counter Strike dan juga PlayerUnknown Battleground yang kini sangat popular juga merupakan bahagian penting dalam sukatan pelajaran yang luar biasa ini.

"Dahulu ia hanya hobi bagi saya. Saya sangat berminat bermain permainan video dan ia adalah industri baru. Saya rasa terdapat prospek yang sangat bagus padanya," jelas Teng Xin yang menghabiskan masa sekurang-kurangnya 20 jam seminggu berlatih permainan video.

Pada usia 22 tahun, Teng Xian risau bahawa mungkin dirinya mungkin terlalu tua untuk menjadi atlet e-sport profesional, namun berasa yakin dia boleh menjadi jurulatih.

Dalam tahun pertama, kelas-kelas terbahagi kepada dua bahagian iaitu separuh bermain permainan video dan separuh lagi pembelajaran teori mengenai cara untuk berjaya dalam industri ini.

Selepas tahun pertama, para pelajar akan dibahagikan. Pemain-pemain video yang terbaik akan fokus dalam menjadi pemain profesional manakala yang lain diajarkan kemahiran termasuk mengorganisasikan acara, promosi dan menjadi jurulatih.

Yuran tahunan kursus ini adalah kira-kira 13,000 yuan atau RM7,850 yang mana agak berpatutan bagi kursus di China.

Seperti di Malaysia di mana pelajar yang mengambil pinjaman PTPTN dan berjaya mendapatkan CGPA yang baik, para pemain yang berbakat yang menjadi sebahagian daripada pasukan sekolah dikecualikan daripada yuran.

Sekolah Teknikal Lanxiang mensasarkan untuk mengajar sehingga 1,000 pelajar bagi kursus sukan elektronik ini.

Ketika ini, China adalah pasaran utama e-sport. Pada bulan November 2017, lebih daripada 40,000 peminat berbondong-bondong ke Stadium Olimpik "Sarang Burung" di Beijing bagi menonton perlawanan akhir kejohanan dunia League of Legends.

Malah, e-sport akan dimasukkan sebagai sukan dengan hadiah pingat buat kali pertama di Sukan Asia 2022 di Hangzhou dan para penyokongnya sedang berusaha untuk mendapatkan status Olimpik.

Bersama-sama Sekolah Teknikal Lanxiang, terdapat sekurang-kurangnya 2 universiti yang telah melancarkan kursus e-sport ini.

Universiti Staffordshire di England juga sedang merancang untuk melancarkan kursus 3 tahun ini manakala beberapa universiti di Finland dan Moscow telah menawarkan kursus ini.


Petua Jambang Lebat Menurut Kajian Saintifik

Janggut serta jambang lebat ketika ini menjadi idaman ramai lelaki, berikutan trend fesyen dunia sekarang yang mempopularkan jambang khasnya sebagai penghias wajah.

Jualan ubat pelebat jambang semakin mudah didapati, dengan pelbagai jenis produk ditawarkan oleh banyak pengeluar. Janji serta jaminan yang wajah anda akan berjaya mempunyai jambang yang tebal serta lebat kerap kali dijadikan slogan jualan bagi menarik minat pengguna.

Walaupun begitu, sebelum anda membeli produk-produk jambang lebat ini, pernahkah anda mengkaji serba sedikit kenapa ada individu lelaki yang lebat jambangnya tanpa ada sebarang usaha dan ada yang dah bermacam jenis ubat diletakkan, tetapi yang terhasil hanyalah dua tiga helai janggut di hujung dagu? Apa perbezaan individu-individu ini antara satu sama lain sekiranya dibandingkan?

Ini adalah penerangan ringkas berkenaan rahsia jambang lebat lelaki yang semua lelaki perlu ketahui.

Bagi mereka yang sudah berusaha membeli tonik, ubat dan krim bagi mewujudkan jambang namun belum nampak sedikit pun usaha anda berhasil, besar kemungkinan anda adalah salah seorang yang memang kulitnya tidak akan menghasilkan jambang.

Walaupun kegagalan mempunyai jambang lebat dilihat sebagai satu kelemahan pada sesetengah lelaki, secara saintifik ada satu rahsia yang terkandung disebalik kegagalan itu.

Hormon yang mengawal kesuburan jambang anda dinamakan sebagai Dihydrotestosterone. Sekiranya sukar untuk menyebutnya, singkatannya adalah DHT. Dalam penyelidikan, saintis mendapati DHT adalah sejenis hormon yang berasal daripada hormon testosterone yang dimiliki oleh individu lelaki namun berada dalam keadaan lebih aktif.

DHT dan testosterone tergolong dalam kumpulan hormon androgen yang memberikan seseorang lelaki, sifat-sifat sepatutnya dimiliki seorang lelaki. Penghasilan DHT berlaku disebabkan perubahan yang terjadi pada testosterone setiap hari. Kebiasaannya, 10% daripada testoterone yang dihasilkan setiap orang akan berubah menjadi DHT bagi peringkat lelaki dewasa.

Ini menunjukkan dengan pertambahan kadar testosterone, besar kemungkinan seseorang itu akan mempunyai jumlah DHT yang lebih tinggi dalam badan. Seseorang yang mempunyai jumlah DHT yang tinggi mempunyai sistem tubuh yang lebih mudah menghasilkan bulu dan rambut, terutamanya pada bahagian jambang. Jadi seseorang yang mempunyai jambang yang lebat menandakan dia mempunyai nilai DHT yang tinggi. Tetapi....

Walaupun sesetengah lelaki mempunyai jambang yang sangat tebal disebabkan nilai DHT yang tinggi, akan wujud pula kekurangan lain yang tak ramai suka.

Dalam kajian yang telah pun dijalankan serta dibuktikan banyak kali, apabila seseorang itu mudah untuk menyimpan jambang yang lebat - besar kemungkinan dia akan mengalami masalah keguguran rambut sehingga botak ketika semakin berusia.

Kajian mendapati apabila seseorang itu mempunyai nilai DHT yang tinggi (serta jambang yang lebat), dia akan mengalami masalah kekurangan rambut lebih ketara berbanding mereka yang mempunyai nilai DHT lebih rendah dan kurang berjaya menyimpan jambang lebat.

Apa yang berlaku adalah proses semulajadi tubuh kita dalam menyeimbangkan fungsi badan. Individu yang didapati mempunyai nilai DHT tinggi didapati mempunyai folikel-folikel rambut yang semakin lama semakin mengecil. Apabila saiz folikel semakin mengecil, ini akan menyebabkan proses pertumbuhan semula rambut tidak akan kekal dalam tempoh lebih lama.

Berapa lama masa akan diambil pula tidak menentu, bergantung kepada tahap sensitiviti kita kepada kesan DHT pada badan.

Dalam kajian-kajian yang telah dijalankan ke atas lelaki yang mengalami masalah kebotakan kepala, apabila berlaku penurunan pada nilai DHT dengan menggunakan ubat-ubatan - didapati masalah kehilangan rambut turun mendadak.

Satu dos ubat bernama 'finasteride' yang menurunkan kadar DHT sehingga 60% mampu menurunkan sehingga 86% keguguran rambut lelaki. 65% daripada peserta kajian mendapati rambut mereka tumbuh semula selepas mengambil dos yang disediakan.

Jadi mungkin ketika ini anda masih muda dan badan anda belum lagi sensitif terhadap perubahan kadar DHT ini. Beruntunglah anda.

Bagi mereka yang sudah sedikit berusia, kajian sudah menunjukkan peluang untuk anda mempunyai jambang yang lebat berkemungkinan akan datang sekiranya anda tidak mempunyai rambut.

Mungkin juga anda antara orang yang beruntung dikurniakan jambang dan rambut yang sama lebat, ekoran tahap sensitiviti anda terhadap naik turun DHT tidak begitu besar. Jika ya, kami ucapkan tahniah pada anda kerana itu saja yang kami mampu, dalam menyembunyikan perasaan iri hati kami.